text:
Республика фермеры «Алтын көҙ-2015» күргәҙмәһендә «Рәсәйҙең атҡаҙанған ауыл хужалығы хеҙмәткәре» исеменә лайыҡ булды
ӨФӨ, 2015 йыл, 9 октябрь. /«Башинформ» мәғлүмәт агентлығы, Ксения Калинина/.
Башҡортостан фермеры «Алтын көҙ-2015» күргәҙмәһендә «Рәсәйҙең атҡаҙанған ауыл хужалығы хеҙмәткәре» исеменә лайыҡ булды. 8 октябрҙә Мәскәүҙең «Крокус Экспо» күргәҙмәләр үҙәгендә «Алтын көҙ-2015» XVII Рәсәй агросәнәғәт күргәҙмәһе асылды.
Тантанала Рәсәй Хөкүмәте Рәйесе Дмитрий Медведев һәм Рәсәйҙең ауыл хужалығы министры Александр Ткачев ҡатнашты. Дмитрий Медведев күргәҙмәлә ҡатнашыусыларҙы, ҡунаҡтарҙы Ауыл хужалығы һәм эшкәртеүсе сәнәғәт хеҙмәткәрҙәре көнө менән ҡотланы, илдең иң яҡшы аграрийҙарына дәүләт наградалары тапшырҙы.
Почетлы награданы Башҡортостандың агросәнәғәт комплексы вәкиле — Илеш районы фермеры Фирҙәүес Ялалов алды. Уның орлоҡсолоҡ хужалығы — республикала иң яҡшыларҙың береһе, ул үҙенсәлекле һәм элиталы орлоҡтар етештереүгә махсуслаша.
Башҡортостан экспозицияһы — иң ҙурҙарының береһе һәм 108 квадрат метрҙы биләй, тип билдәләнеләр төбәк Ауыл хужалығы министрлығының матбуғат хеҙмәтендә. Күргәҙмәгә яңы продукция — сыр, күркә ите, ҡаҙ, йәшелсәләр, шулай уҡ республика брендтары — бал, икмәк, һөт ҡуйылған.
Рәсәй Ауыл хужалығы министрлығы экспозицияһының төп стендында Башҡортостандың инвестиция проекттары һәм бал, сыр, күркә итенән әҙерләнгән деликатестар урынлаштырылған. Уларҙың барыһы ла Милли мәҙәниәттәр фестивалендә ҡатнаша, тип хәбәр иттеләр ведомствола.
Быйыл күргәҙмәлә Рәсәйҙең 64 төбәгенән һәм 24 илдән 2500-гә яҡын предприятие, 300 баштан ашыу тоҡом малдары, ҡиммәт тиреле кейектәр һәм ҡоштар ҡатнаша. Яҡынса 100 берәмек ауыл хужалығы техникаһы һәм ҡорамалдар, шулай уҡ Рәсәйҙең федераль округтарынан ике триллион һумдан ашыу суммаға 195 инвестиция проекттары күрһәтелгән.


c: text/html

text:
Фото:
Өфөлә ҡаланың иң матур ҡыҙҙары билдәләнде
Фото:
«Мисс Өфө-2011» матурлыҡ бәйгеһе йәнә баш ҡаланың иң матур ҡыҙҙарын билдәләне. Сарала ҡаланан 15 һылыу ҡатнашты.
Шоу программаһында дефиле, үҙең менән таныштырыу һәм башҡа төрлө бәйгеләр булды. Кисә аҙағында ҡыҙҙар матур күлдәктәрҙә сәхнәгә сығып, тамашасы күңелен һомғоллоғо, һөйкөмлөлөгө менән арбаны.
Тауыш биреү һөҙөмтәләре буйынса киләһе ҡыҙҙар еңеүсе тип табылды.
Өсөнсө урынға 21 йәшлек Ольга Сивачева сыҡты, уға туристик сәйәхәткә сертификат тапшырылды.
Икенсе урынды һәм шәшке тиреһенән тегелгән тунды 18 йәшлек Ольга Бурмистрова алды, уға фотосессияға сертификат тапшырылды.
«Мисс Өфө-2011» конкурсында еңеүсе тип 17 йәшлек Мария Жигулева иғлан ителде, таж менән бергә уға бриллиант муйынсаҡ та эләкте.

robotstxt: allowed

filter: keep


text:
Енотла йытă
Енотла йытă —çăткăн та тискер чĕрчун. Пирĕн республикăра енотла йытă 1948 çултанпа ĕрчет. Вăл вăрăм кĕлеткеллĕ, кĕске ураллă, пĕчĕк пуçлă. Енотла йытă кашкăрсен йышн кĕрет пулин те, хĕлле çывăрма выртать. Енотла йытă нимĕнле апат та тиркемест - тĕрлĕ чĕрчун, хурт-кăпшанкă, вĕçенкайăк, пулă, калта, ӳсентăран, улма-çырла, мăйăр, йĕкел çиет. Енотла йытă - çемьеллĕ чĕрчун. Çурисем çу уйăхĕнче çуралаççĕ. Пуслăхра 6-7 çура пулать. Вĕсем 8-10 уйăхран уйрăм пурăнма тытăнаççĕ. Енотла йытă ĕмĕрĕ 10-12 çултан иртмест, анчах та ытларах чухне çак чĕрчун 6-7 çултан ытла пурăнаймасть. Енотла йытă йышĕ пирĕн тăрăхра 300 пуçран иртмен.


text:
Фото:
«Башинформ» журналисы - «Сәсеү – 2011» конкурсы еңеүсеһе
Фото:
13 июлдә Башҡортостан Хөкүмәте вице-премьеры – БР ауыл хужалығы министры Эрнст Исаев «Сәсеү – 2011» беренсе республика киң мәғлүмәт саралары конкурсы еңеүселәренә һәм призерҙарына наградалар тапшырҙы.
Баҫма (электрон) киң мәғлүмәт саралары журналистары араһында «Сәсеүҙе сифатлы һәм ваҡытында үткәрәйек!» номинацияһында беренсе урынды беҙҙең хеҙмәттәшебеҙ — «Башинформ» мәғлүмәт агентлығының иҡтисад бүлеге күҙәтеүсеһе Ғәлиә Нәбиева яуланы.
Беренсе республика агроконкурсына 36 заявка бирелде һәм 400-ҙән ашыу материал тапшырылды. Конкурста 27 баҫманан, шулай уҡ Башҡортостан ҡала һәм райондарының 9 теле- һәм радиокомпанияларынан журналистар ҡатнашты.
Белешмә өсөн. «Сәсеү – 2011» конкурсы БР Журналистар союзы менән берлектә Ауыл хужалығы министрлығы менән ойошторолдо. Агросәнәғәт комплексына бәйле һөнәрҙәрҙең абруйын күтәреү конкурстың төп маҡсаты булып тора.
Конкурста – һигеҙ номинация. Уларҙың һәр береһендә еңеүселәрҙе республиканың Хөкүмәт Аппараты, Ауыл хужалығы министрлығы, Элемтә һәм киң коммуникациялар министрлығы һәм Журналистар союзы вәкилдәренән торған эксперт советы билдәләй.


text:
Рөстәм Хәмитов журналистарҙы аналитикаға саҡырҙыФото: Олег Яровиков
Рөстәм Хәмитов журналистарҙы аналитикаға саҡырҙы
Рөстәм Хәмитов журналистарҙы аналитикаға саҡырҙыФото: Олег Яровиков
Башҡортостан Президенты Рөстәм Хәмитов журналистарҙы сенсациялар артынан ҡыумаҫҡа, иғтибарҙы күберәк бөгөн йәмғиәтте борсоған темалар буйынса аналитик материалдар яҙыуға йүнәлтергә саҡырҙы.
— Көнүҙәк социаль мәсьәләләрҙе күтәрә, анализлай белеү, оҫта яҡтыртыу кеүек журналист маһирлығы һәр ваҡытта ла юғары баһаланды, — тине төбәк башлығы бөгөн Конгресс-холда йәш журналистар менән осрашыу барышында. – Күп баҫмалар тап ошо яҡшы аналитика өсөн үҙ ваҡытында халыҡ араһында юғары репутация һәм ышаныс яуланы.
Бөгөн иһә, Рөстәм Хәмитов фекеренсә, киң мәғлүмәт сараларының күпселеге сенсация артынан ҡыуа. Уларҙы, рок-йондоҙ төшкөлөккә нимә ашай, чиновниктарҙың ойоҡбашы ниндәй төҫтә, президент кабинетында запас сығыу урыны бармы, тигән һорауҙар ҡыҙыҡһындыра.
— Быларҙың барыһы ла икенсе дәрәжәләге мәсьәләләр икәнен аңларға кәрәк, — тине Рөстәм Хәмитов. – Был ысын журналистика түгел һәм бер сенсацияларға ғына айырып иғтибар бирергә кәрәкмәй.


text:
Башҡортостан Президенты эш сәфәре менән Дыуан районында булдыФото: Александр Данилов
Башҡортостан Президенты эш сәфәре менән Дыуан районында булды
Башҡортостан Президенты эш сәфәре менән Дыуан районында булдыФото: Александр Данилов
Республиканың төньяҡ-көнсығыш райондары буйлап эш сәфәре барышында Башҡортостан Президенты Рөстәм Хәмитов Дыуан районының Ҡаракүл ауылы янында төҙөлөп ятҡан «Урал-Тау» ит эшкәртеү комбинатында булды.
Предприятие тест режимында файҙаланыуға тапшырылған. Производствоны асыу 2013 йылдың икенсе кварталына планлаштырылған. Объектҡа инвестициялар күләме 56 миллион һум тәшкил иткән, ҡеүәте – сменаһына ике тонна. 2014 йылда предприятие тулы ҡеүәтенә эшләй башлаясаҡ. Комбинат 2012 йылда төҙөлә башлаған, бөгөнгө көндә ҡайһы бер продукция төрҙәре етештерелә.
«Урал-Тау» предприятиеһының үҙенең сеймал базаһы бар, әммә тулы ҡеүәткә эшләү өсөн был ғына етмәй: сменаһына ике тонна продукция етештереү өсөн йылына алты мең сусҡа һәм 1800 баш эре мал кәрәк. Предприятие күп йүнәлешле, бында бер нисә малсылыҡ фермаһы бар.
Цехтың дөйөм майҙаны — 972 квадрат метр. Бөгөнгө көндә бында 30 эш урыны булдырылған, тулы ҡеүәтенә эшләй башлағас, хеҙмәткәрҙәрҙең һанын 60-ҡа еткереү планлаштырыла. Предприятие продукцияһы «Урал-Тау» бренды аҫтында һатыласаҡ.


text:
«Ҙур химия-2012» форумында 300 компания етәксеһе ҡатнашасаҡ
Икенсе «Ҙур химия» халыҡ-ара форумында Рәсәй һәм сит ил компанияларының 300 етәксеһе ҡатнашырға ниәтләй. Хәтерегеҙгә төшөрәйек, форум Өфөлә 17- 19 майҙа үтәсәк. Башҡортостан Республикаһы Хөкүмәте, БР Иҡтисади үҫеш министрлығы, Башҡортостандың Сауҙа-сәнәғәт палатаһы һәм Фәндәр академияһы уның ойоштороусылары булып сығыш яһай.
Кисә Форумдың ойоштороу комитетының Башҡортостан Республикаһы Хөкүмәте Премьер-министры урынбаҫары – БР сәнәғәт һәм инновацион сәйәсәт министры Марат Мөлөков рәйеслегендәге икенсе ултырышы үтте. Ойоштороу комитеты ағзалары сара программаһының эстәлеген тикшерҙе, уның эшлекле һәм фәнни өлөштәрен ҡараны.
БР Иҡтисади үҫеш министрлығының матбуғат хеҙмәте мәғлүмәте буйынса, форумда Волга буйы федераль округындағы нфть химияһы кластерын артабан үҫтереү мәсьәләләрен, дөйөм алғанда Рәсәйҙәге нефть химияһы тармағының перспективаларын, шул иҫәптән Бөтә донъя сауҙа ойошмаһына ингәндән һуң барлыҡҡа киләсәк мөмкинлектәрҙе тикшереү планлаштырыла. Нефть химияһы сәнәғәтендә яңы технологиялар трансферы темаһын өйрәнеүгә лә айырым иғтибар биреләсәк.


text:
Фото:
2010 йылда Башҡортостандағы иң яҡшы уҡытыусылар
Фото:
Башҡортостан Республикаһы Президенты Мортаза Рәхимов “Йылдың башҡорт теле һәм әҙәбиәте уҡытыусыһы” төбәк-ара конкурсы, “Башҡортостандың йыл уҡытыусыһы”, “Йылдың рус теле һәм әҙәбиәте уҡытыусыһы” һәм “Йылдың татар теле һәм әҙәбиәте уҡытыусыһы” республика конкурстары лауреаттарына БР Президенты премияларын биреү тураһында бойороҡҡа ҡул ҡуйҙы.
“Йылдың башҡорт теле һәм әҙәбиәте уҡытыусыһы” конкурсында Стәрлетамаҡ районының Рощинский урта белем биреү мәктәбе уҡытыусыһы Г.Ф. Сәлимйәнова еңеп сыҡты. Республика Президенты премияһы шулай уҡ конкурс финалсылары: Ишембай ҡалаһының 14-се урта мәктәбе уҡытыусыһы В.Б. Әйүповаға, Сибай ҡалаһының “Ирәндек” лицейы уҡытыусыһы Г.Б. Игелековаға, Бөрйән районының Байназар мәктәбе уҡытыусыһы Ф.Х. Ҡарағоловаға, Йылайыр районының Яманһаҙ мәктәбе уҡытыусыһы З.Й. Ҡудашеваға бирелде.
“Башҡортостандың йыл уҡытыусыһы-2010” конкурсында Дыуан районы Вознесенка мәктәбенең география уҡытыусыһы О.Ф. Тряскина еңде. Саҡмағоштоң 2-се урта мәктәбенән технология уҡытыусыһы Р.Г. Әмирханов, Стәрлетамаҡ ҡалаһының 1-се гимназияһының математика уҡытыусыһы С.А. Вәлиева, Өфө ҡалаһының 3-сө гимназияһынан математика уҡытыусыһы Е.Б. Фролова һәм Сибай ҡалаһы гимназияһынан инглиз теле уҡытыусыһы А.Р. Йосопова конкурс финалсылары булды.
“Йылдың рус теле һәм әҙәбиәте уҡытыусыһы-2010” конкурсында Өфө ҡалаһының 105-се гимназияһы уҡытыусыһы В.В. Раевский беренсе урынды яуланы. Баҡалының 1-се урта мәктәбе уҡытыусыһы Р.Ф. Әүисова, Өфө ҡалаһының 31-се урта мәктәбе уҡытыусыһы А.А. Павлова, Благовещен ҡалаһының 5-се урта мәктәбе уҡытыусыһы И.А. Фролова, Стәрлетамаҡ ҡалаһының 28-се урта мәктәбе уҡытыусыһы Н.А. Чераева ошо конкурстың финалсылары булды.
“Йылдың татар теле һәм әҙәбиәте уҡытыусыһы-2010” конкурсында Өфө ҡалаһының 65-се татар гимназияһы уҡытыусыһы Л.У. Насирова – еңеүсе; Нефтекама ҡалаһының 12-се урта мәктәбе уҡытыусыһы Р.М. Әхмәтова, Бишбүләктең 2-се урта мәктәбе уҡытыусыһы А.Р. Ахунова, Өфө ҡалаһының 84-се татар гимназияһы уҡытыусыһы Г.Ә. Гәрәева, Стәрлетамаҡ ҡалаһының 5-се гимназияһы уҡытыусыһы Н.Ә. Мөҡимова финалсы булды.
* * *
Башҡортостан Республикаһы Президенты премияһы “Башҡортостандың йыл уҡытыусыһы” һәм “Йылдың башҡорт теле һәм әҙәбиәте уҡытыусыһы” конкурстары лауреаттарына юғары педагогик оҫталыҡтары, шәхесте бөтә яҡлап үҫтереү өсөн яҡшы шарттар булдырған, уҡытыу-тәрбиә процесына заманса белем биреү технологияларын индергән өсөн Башҡортостан Республикаһы Президенты Указына ярашлы бирелә. Конкурстарҙа еңеүселәргә – 50 мең һум, финалсыларға 30 мең һум күләмендә премия тапшырыла.


text:
Сәнәғәт предприятиелары өсөн вакансиялар йәрминкәһе көтөлә
Кесаҙна, 3 ноябрҙә, Өфөлә сәнәғәт предприятиелары өсөн вакансиялар йәрминкәһе үтәсәк. Иҫәп буйынса 54-се вакансиялар йәрминкәһендә 20-ләгән баш ҡала предприятиеһының ҡатнашыуы көтөлә, тип хәбәр иттеләр «Башинформ» агентлығына Өфөнөң халыҡ мәшғүллеге үҙәгенән.
— Үткән аҙнала беҙ транспорт һәм элемтә предприятиелары өсөн вакансиялар йәрминкәһе үткәрҙек. Унда ҡаланың 25 эш биреүсеһе ҡатнашты, улар халыҡҡа 300-ҙән ашыу эш урыны тәҡдим итте. Сараға 500 кеше килде, шуларҙың йөҙҙән ашыуы йәрминкәлә үк эш биреүселәр менән әңгәмәләшеү үтеп, 80-е эшкә саҡырылды. Эш менән тәьмин итеүселәр беҙҙең мәғлүмәттәр базаһынан йәнә 300 кешене һайлап алды, — тип хәбәр итте Халыҡ мәшғүллеге үҙәгенең предприятиелар менән бәйләнештәр бүлеге начальнигы Ирина Турчина.


text:
Киләһе йылда Өфөнән Прагаға осоштар планлаштырыла
Киләһе йылдың апрелендә «Өфө» аэропортынан Прагаға рейстар башҡарыу планлаштырыла. Әлеге ваҡытта рөхсәт биреүсе документация әҙерләнә.
Башҡортостан Хөкүмәте, «Өфө» халыҡ-ара аэропорты» асыҡ акционерҙар йәмғиәте һәм Чехияның «Czech AirLines» авиакомпанияһы вәкилдәре ҡатнашлығында һөйләшеүҙәр үткәрелгән. Был хаҡта интернет-ҡулланыусылар менән үткән онлайн-конференция барышында Башҡортостандың Транспорт һәм юл хужалығы буйынса дәүләт комитеты рәйесе урынбаҫары Андрей Быковский хәбәр итте.
«Өфө» халыҡ-ара аэропорты» асыҡ акционерҙар йәмғиәтенең йәмәғәтселек менән бәйләнештәр буйынса баш белгесе Таһир Мөхәмәтшиндың аңлатыуынса, был яҡын арала үҙләштереләсәк берҙән-бер йүнәлеш түгел. БДБ илдәренең баш ҡалаларына, мәҫәлән, Киев менән Минскиға, тура рейстарға ихтыяж бар.
Чехияға осоштарға килгәндә иһә, пассажирҙарға шенген визаһы талап ителеүен күҙ уңында тоторға кәрәк.


text:
Өфөнөң Опека һәм попечителлек буйынса идаралығы «Миңә ғаилә кәрәк» проектын башлай
Өфөнөң Опека һәм попечителлек идаралығы «Миңә ғаилә кәрәк» яңы социаль проектын тәҡдим итә. Проект атай-әсәй наҙынан мәхрүм булған етем балаларға йәнә ғаилә табырға ярҙам итеү маҡсатында ойошторола.
Балалар мотлаҡ ғаиләлә йәшәргә һәм тәрбиәләнергә тейеш, тип иҫәпләйҙәр ведомствола. Сөнки тик ғаиләлә генә бала тейешле һөйөү, наҙ, ярҙам ала, туғандары, күршеләре һәм эргә-тирәләге кешеләр менән дөрөҫ мөнәсәбәттәр булдырырға өйрәнә.
Идаралыҡ сайтында булдырылған «Миңә ғаилә кәрәк» бүлегендә етем балаларҙың фотолары һәм улар тураһында мәғлүмәт урынлаштырылған да инде.
Өфөнөң балалар йорттарында, приюттарында әлеге ваҡытта 500 етем бала һәм ата-әсәләр ҡарауынан мәхрүм ҡалған балалар йәшәй һәм тәрбиәләнә. Һәр береһенең үҙенең аяныс яҙмышы, шуға күрә улар яҡлауға һәм ярҙамға мохтаж, сабыйҙар ныҡлы ғаилә табырға хыяллана.
Бөгөнгө көндә ҡалала етем балаларҙы урынлаштырыуҙың дүрт төрө әүҙем үҫтерелә: уллыҡҡа алыу һәм опеканың 3 төрө — түләнмәй торған опека һәм патронат һәм тәрбиәгә алыусы ғаилә рәүешендә килешеүҙә ҡаралған шарттар буйынса рәсмиләштерелгән опека.
Идаралыҡ телефоны: 279-91-80, 279-91-84. Бынан тыш, белгестәргә идаралыҡ сайтындағы тейешле бүлек аша ла яҙылырға була.


text:
12 майҙа Рәсәйҙә Милли ағас ултыртыу көнө үтәсәк
Шәмбе, 12 майҙа, Рәсәйҙә Милли ағас ултыртыу көнө үтәсәк, унда теләгән һәр кем ҡатнаша ала.
Урмандарҙы һаҡлау мәсьәләһенә йәмәғәтселек иғтибарын йәлеп итеү бөтә Рәсәй «урман» көнөнөң төп бурысы булып тора.
Милли ағас ултыртыу көнө бөтә ил кимәлендә тәүгә 2011 йылдың 14 майында үткәрелде. Был көндө илдең төрлө төбәктәренән 190 мең кеше ете мең гектар майҙанда 25 миллион үҫенте ултыртты.
Башҡортостанға килгәндә, бер йыл элек Милли ағас ултыртыу көнөндә республиканың һәр урман хужалығында тиерлек 500-шәр үҫенте ултыртылды. Дөйөм алғанда Башҡортостан урмандары 15 меңдән ашыу ағасҡа тулыланды.


text:
Өфө һайлауҙарға әҙерләнә
Республика үҙәк һайлау комиссияһы секретары Нәйлә Алтынова әйтеүенсә, Башҡортостан һайлаусылар һәм һайлау участкалары һаны буйынса илдә иң ҙурҙарҙан иҫәпләнә.
Нәйлә Алтынова яңы федераль ҡанун буйынса фирҡәләргә газета биттәрендә һәм радио-телевидение эфирҙарында бушлай өгөт мөмкинлеге буйынса аңлатма ла бирҙе. Барлыҡ партияларға бергә 30 минут бушлай ваҡыт бүленә. Теләгән фирҡәләр үҙ аҡсалары иҫәбенә лә ваҡыт һатып ала ала. Әммә ул бушлай өгөт ваҡытынан ике тапҡырға артырға тейеш түгел.


text:
Төбәк вәкилдәре эшлекле ҡатын-ҡыҙҙарҙың «Уңыш» ХI бөтә Рәсәй конкурсының финалында ҡатнаша
ӨФӨ, 2015 йыл, 30 ноябрь. /«Башинформ» мәғлүмәт агентлығы, Сергей Захаров/.
Өфөлә Башҡортостандың Иҡтисади үҫеш министрлығы, Хеҙмәт һәм халыҡты социаль яҡлау министрлығы, Эшҡыуарлыҡ һәм туризм буйынса дәүләт комитеты, Матбуғат һәм киң мәғлүмәт саралары агентлығы ярҙамында эшлекле ҡатын-ҡыҙҙарҙың «Уңыш» ХI бөтә Рәсәй конкурсының төбәк этабы уҙҙы.
Ун бер ҡатын-ҡыҙ — һаулыҡ һаҡлау, мәҙәниәт, сауҙа, экология, ауыл хужалығы, йәмәғәт туҡланыуы, мәғариф, матурлыҡ һәм идара итеү өлкәләре вәкилдәре уның призерҙары булды.
Бәйгеселәрҙең ҡаҙаныштары дүрт номинация буйынса баһаланды: «Рәсәй эшлекле ҡатын-ҡыҙҙарының иң яҡшы вәкиле», «Тормошомдағы уңышым», «Рәсәй эшлекле-ҡатын-ҡыҙҙарының белдереүе», «Ҡатын-ҡыҙ етәкләгән иң яҡшы йәмәғәт ойошмаһы». Шуның менән бергә хеҙмәткәрҙәр һаны, карьера үҫеше, милли проекттарҙа ҡатнашыу, шәхси социаль инновациялар, йәмәғәт йәки сәйәси ойошмаларҙа ҡатнашыу, хәйриәлек менән шөғөлләнеү кеүек критерийҙар иҫәпкә алынды.
Римма Еникееваның «Балалар өсөн бассейндар», Клара Төхвәтуллинаның «Бал ҡорто төшө», Гөлнара Абзалованың инглиз телен өйрәнеүҙе үҫтереүгә йүнәлтелгән проекттары бөтәһенең дә иғтибарын йәлеп итте.
Конкурстың финалы 8 декабрҙә Мәскәүҙә уҙа. Рәсәйҙең иң яҡшы эшлекле ҡатын-ҡыҙҙары «Алтын ҡош» премияһына эйә буласаҡ.


text:
Мосолман календары
Һижри тәҡүим (ғәр. الـتـقـويم الـهـجـري әт-тәҡүимүл-һижри) — Ислам динендә ҡулланылган ай тәҡүиме. Йыл иҫәбе Һижрәттән, йәғни Мөхәммәд Пәйғәмбәрҙең Мәккәнән Мәҙинәгә күсеүенән (Миләди тәҡүим буйынса 622 йылдың 16 июле), башлана.
Һижри йыл 12 айҙан һәм яҡынса 354 көндән тора. Шул сәбәпле Мосолман байрамдары Миләди тәҡүимгә тап килмәй, күсеп бара.
Ай тәҡүиме буйынса тәүлек ҡояш батҡандан башлана.
Мосолман календары — мосолман илдәрендә дини байрамдарҙы билдәләү өсөн ҡулланылған ай календары.
Мосолмандар көндәлек тормошта ҡояш календарынан (григориан календары, «миләди» йыл иҫәбе" файҙаланһалар ҙа һиҗрә календары ла ғәмәлдә һанала. Ғәрәптәр беҙҙең эраға тиклем үк Ай хәрәкәтенә ҡарап алап барған булған. Ислам дине менән ул башҡа халыҡтарға ла күскән. Һиҗрәт (ғәр. кусеп китеү) йыл — Мөхәммәт пәйғәмбәрҙең Мәккәнең Мәҙинә ҡалаһына күскән йылы эра башы тип иҫәпләнә. Әммә беренсе йылдың бренсе көнө итеп (662 йылдың 20 сентябре) түгел, ә күскән йылдың беренсе айы мөхәррәмдең беренсе көнө, 662 йылдын 16 июле ҡабул ителгән.
Мосолман календаре буйынса ай башы Ай циклына бәйләнгән, йәғни Айҙың яңы сиреге тыуһа яңы ай тыуа. Ай циклы 29 көн 12 сәғәт 44 минут 3,8 секунд дауам итә, шуға күрә йоп һанлы айҙарҙа 30 көн, таҡ һанлы айҙарҙа 29 көн. Йыл 354 көндән тора һәм 12 айға бүленә. Кәбисә йылында 355-се көн итеп зөлхизә айы аҙағына бер көн өҫтәлә. Айҙың хәрәкәте Ерҙән күҙәткәндә бик ҡатмарлы. Йыл миҙгеленә ҡарап, күҙәтеүсенең географик урынана ҡарап Ай күренергә тейешле көндә «тыумаҫка ла» мөмкин. Шуға ла дини байрамдарҙы төрлө илдә йә бер көн алдан, йә бер көн һуңлап үткәрәләр.
Йөкмәткеһе
Ай исемдәре[үҙгәртергә | вики-тексты үҙгәртергә]
- Мөхәррәм — ғәр. محـرّ م 30 көн
- Сәфәр — صفـر 29 көн
- Рабиғел әүүәл — ربـيع الأول 30 көн
- Рабиғел ахыр — ربـيع الآخر 29 көн
- Йомадиәл әүүәл — جمادى الأول 30 көн
- Йомадиәл ахыр — جمادى الآخر 29 көн
- Рәжәб — رجـب 30 көн
- Шәғбан — شعـبا ن 29 көн
- Рамаҙан — رمضا ن 30 көн
- Шәүүәл — شوّ ال 29 көн
- Зөлҡағиҙә — ذو الـقـعـدة 30 көн
- Зөлхизә — ذو الحجة 29-30 көн
Йыл иҫәбен табыу формулаһы[үҙгәртергә | вики-тексты үҙгәртергә]
- 1 мөхәррәм, 1422 й. — 26 март, 2001
- 1 мөхәррәм, 1423 й. — 15 март, 2002
- 1 мөхәррәм, 1424 й. — 5 март, 2003
- 1 мөхәррәм, 1425 й. — 22 февраль, 2004
- 1 мөхәррәм, 1426 й. — 10 февраль, 2005
- 1 мөхәррәм, 1427 й. — 31 ғинуар, 2006
- 1 мөхәррәм, 1428 й. — 20 ғинуар, 2007
- 1 мөхәррәм, 1429 й. — 10 ғинуар, 2008
- 1 мөхәррәм, 1430 й. — 29 декабрь, 2008
- 1 мөхәррәм, 1431 й. — 18 декабрь, 2009
- 1 мөхәррәм, 1432 й. — 8 декабрь, 2010
- 1 мөхәррәм, 1433 й. — 27 ноябрь, 2011
- 1 мөхәррәм, 1434 й. — 15 ноябрь, 2012
- 1 мөхәррәм, 1435 й. — 5 ноябрь, 2013
- 1 мөхәррәм, 1436 й. — 25 октябрь, 2014
- 1 мөхәррәм, 1437 й. — 15 октябрь, 2015
бында Г — григориан календары буйынса йыл, И — ислам календары буйынса йыл. Мәҫәлән, мосолман календары буйынса 1410 йылға Г=1410+622-(1410/33)=1989 йыл тура килә. Был формула 1 йылға яңылышлыҡ биреүе мөмкин. Григориан стиленән мосолман календарына күсеү өсөн ошо формула ҡулланыла:
Һижри тәҡүимдең барлыҡҡа килеүе[үҙгәртергә | вики-тексты үҙгәртергә]
Һижрәт — ғәрәп һүҙе, сит ергә күсеп китеү, тигәнде аңлата. Мөхәммәт Пәйғәмбәрҙең һәм башҡа мосолмандарҙың Мәккәнән Йәсрибкә /аҙаҡ Мәҙинә/ күсенеүе һижрәт тип атала. Был хәл 622 йылда була. Ошо йылдан башлап мосолманлыҡ нығына һәм киң тарала башлай. Тимәк, йыл иҫәбе 622 йылдың 16 июленән иҫәпләнә. Тәүге ай Мөхәррәм айы тип атала.
Һижри йыл иҫәбе Миләди йыл иҫәбенә тап килмәй. Миләди — тыуыу тигән һүҙ. Миләди йыл — хәҙерге календарь йылы — Ғайса пәйғәмбәр тыуған йылдан башлана. Һижри йыл менән Миләди йылдарҙың айырмаһын ябай арифметик юл менән, йәғни 622 һанын алып ташлап ҡына иҫәпләп сығарып булмай, сөнки хәҙерге календарь йылының ай көндәре Мосолман календарының ай көндәренә тап килмәй. Мосолман йылы 354 (кәбисә йылы 355) көндән торһа, миләди йыл 365 (кәбисә йылы 366) көндән тора. Шуның өсөн йылдар иҫәбен иң яҡшыһы дини календарҙан ҡарап белергә кәрәк.
Ай көндәренең һаны тап килмәгәнлектән, мосолман байрамдарының көндәре, ураҙа айҙары ла төрлө ваҡытҡа тура килә. Мөхәррәм айы — 30 көн, Сәфәр айы — 29, Рәбиғел әүүәл айы — 30, Рәбиғел ахыр айы — 29, Йомадиәл әүүәл — 30, Йомадиәл ахыр — 30, Рәжәб — 30, Шәғбан — 29, Рамаҙан — 30, Шәүүәл −29, Зөлҡәғиҙә — 29, Зөлхизә — 30 көн.
Әҙәбиәт[үҙгәртергә | вики-тексты үҙгәртергә]
- Башҡортса дини календарь — Өфө, «Китап», 2006—2012 йй.
- Бураҡаева Мәрйәм. Дин һәм мәҙәниәт. — «Киске Өфө», 2012, 22 октябрь


text:
2020 йылға республикала «Шүлгәнташ» тарихи-мәҙәни комплексы барлыҡҡа киләсәкФото: Георгий Шишкин
2020 йылға республикала «Шүлгәнташ» тарихи-мәҙәни комплексы барлыҡҡа киләсәк
2020 йылға республикала «Шүлгәнташ» тарихи-мәҙәни комплексы барлыҡҡа киләсәкФото: Георгий Шишкин
ӨФӨ, 2016 йыл, 22 июнь. /«Башинформ» мәғлүмәт агентлығы, Гөлфиә Акулова/.
2020 йылға республикала «Шүлгәнташ» тарихи-мәҙәни комплексы барлыҡҡа киләсәк. «Башинформ» агентлығында «Шүлгәнташ мәмерйәһендәге палеолит осоро һүрәттәрен һаҡлау һәм «Урал батыр ере»нең туристик инфраструктураһын үҫтереү» II Халыҡ-ара симпозиумына арналған матбуғат конференцияһында музейҙың проекты менән таныштырыу булды. Ғилми форум 23-24 июндә Бөрйән районында «Шүлгәнташ» музей-ҡурсаулығы биләмәһендә уҙғарыла.
Проектты Башҡортостандың Мәҙәни ҡомартҡыларҙы һаҡлау һәм файҙаланыу буйынса ғилми-етештереү үҙәге белгестәре әҙерләгән. Уға ярашлы, «Шүлгәнташ» тарихи-мәҙәни комплексы 3,5 мең гектар майҙанды биләйәсәк. Бинаның бер өлөшө — Уралды, икенсеһе Шүлгәнде символлаштырасаҡ.
Туристар бында урындағы милли мәҙәниәт менән таныша аласаҡ. Солоҡсолоҡ музейы, тирә-яҡтағы йорттар этнографик ихата буласаҡ. Комплекс янында фестивалдәр үткәреү өсөн 500-70 урынлыҡ амфитеатр ойоштороу ҡаралған. «Был комплекс музей ғына булмаясаҡ, ә төбәктең ғилми һәм мәҙәни үҙәгенә әүереләсәк», — тип билдәләне ғилми-етештереү үҙәге директоры Данир Ғәйнуллин.
Бер яҡтан, әлеге проект Европа кимәлендәге яңы фәнни һәм туристик кластер булдыра. Йыл һайын туристар ағымын 35-тән 350 меңгәсә арттырыу күҙаллана. Икенсенән, туристар һаны күбәйгән осраҡта белгестәр мәмерйәгә инеү юлын сикләргә, йә иһә бөтөнләй ябырға мәжбүр буласаҡ. Әле унда көнөнә 1000 кеше инә ала.
Проект 2017 йылда тормошҡа ашырыла башлай. Комплексты ике йыл эсендә төҙөп бөтөү ҡаралған. Проекттың хаҡы — 350 миллион һум, ул республика ҡаҙнаһынан финанслана.


text:
Ялпылдаҡ
Ялпылдаҡ(Малый жаворонок) (лат. Calandrella brachydactyla) — һабан турғайҙары ғаиләһенән бәләкәй генә һайраусы ҡош.
Ҡылыҡһырлама[үҙгәртергә | вики-тексты үҙгәртергә]
Турғай ҙурлығында. Парлашып йәки күмәкләшеп ерҙә йөрөйҙәр. Ғәҙәттә, талпынып-талпынып, юғарыға үрләй-үрләй һайрай. Ҡара һәм аҡ таптар менән сыбарланған ерәнһыу көрән һыртлы. Кәүҙәһенең аҫ яғы һарғылт аҡ. Түшенең ике яғында киң генә арҡыры һыҙыҡ бар. Ҡойроҡ ситтәренән аҡ һыҙыҡ үтә. һабан турғайынан бәләкә¬йерәк булыуы һәм түшендәге ике һыҙығы менән айырыла.
Тауышы[үҙгәртергә | вики-тексты үҙгәртергә]
Тауышы тоноҡ ҡына: «тир-ли-тир-ли». һайрауы яңғырауыҡлы: «бит-бит-ти-бит-ти-бит-тит-ири-тит-ти-тии».
Йәшәү рәүеше[үҙгәртергә | вики-тексты үҙгәртергә]
Яландарҙа, баҫыуҙарҙа йәшәй. Бөжәктәр, үлән орлоҡтары ме¬нән туҡлана. Күсмә ҡош. һирәк осрай. Ояһы ерҙә була. Ҡара һипкелле 4—5 бөртөк аҡһыл һоро йомортҡаһы була.


text:
Фото:
Рөстәм Хәмитов Ағиҙел ҡалаһы халҡы менән осрашты
Фото:
Башҡортостан Президенты Рөстәм Хәмитов Ағиҙелгә эш сәфәре барышында ҡала халҡы менән осрашты. Ағиҙелдәге иҡтисади хәл осрашыуҙың төп темаһы булып торҙо – ҡалала атом электростанцияһы төҙөлөшө оҙаҡҡа һуҙылған.
— Беҙҙең өсөн Ағиҙел яҙмышы мөһим, шуға күрә мин бында, — тине республика башлығы.
Рөстәм Хәмитов ҡала халҡына республикалағы хәл тураһында һөйләне, сәнәғәт, ауыл хужалығы, торлаҡ төҙөлөшөн үҫтереү йәһәтенән хәлдең тотороҡло булыуын билдәләне. Үткән йылдан башлап Башҡортостан етәкселеге халыҡ өсөн бизнес менән шөғөлләнергә мөмкинлектәр булдырыуға, предприятиеларҙы үҫтереүгә йүнәлтелгән яңы сәйәсәт башланы, тип һыҙыҡ өҫтөнә алды республика Президенты. Күп йылдар дауамында республикала айырымланғанлыҡ идеяһы өҫтөнлөк итте, барлыҡ мәсьәләләрҙе лә үҙебеҙ хәл итә алабыҙ, тигән фекер йөрөнө. Был ваҡытта башҡа төбәктәр тиҙ үҫеште. Һөҙөмтәлә Башҡортостан иҡтисады тотҡарланып ҡалды.
— Хәлде көйләү өсөн бөгөн яңы предприятиелар, инвестициялар кәрәк, — тип билдәләне Рөстәм Хәмитов. – Шуға күрә республика асыҡлыҡ сәйәсәте хаҡында иғлан итте.
Башҡортостан Президенты инвесторҙар өсөн һалым буйынса ташламалар тураһында Указға ҡул ҡуйҙы, был ташламалар 2012 йылдың 1 ғинуарынан үҙ көсөнә инәсәк. Рөстәм Хәмитов һүҙҙәренсә, 2012 йылда өс-дүрт яңы предприятие төҙөлә башлаясағы аныҡ билдәле.
Рөстәм Хәмитов республика килемдәренең дүрттән бер өлөшө яғыулыҡ-энергетика комплексы предприятиеларына тура килеүен билдәләне.
Президент республикалағы ижтимағи-сәйәси хәл менән дә таныштырҙы. Уның фекеренсә, барлыҡ власть структуралары өсөн кеше төп өҫтөнлөк булып торорға тейеш.
— Беҙ власты халыҡҡа ҡаратырға тейешбеҙ, кеше – азат булырға, ә власть уны һаҡларға тейеш, — тип һыҙыҡ өҫтөнә алды Рөстәм Зәки улы. – Мин үҙ өлгөмдә властың халыҡ менән аралашырға тейешлеген күрһәтергә теләйем.
Ағиҙел халҡы республика Президентына атом электростанцияһы төҙөлөшөнә, ҡаланы иҡтисади йәһәттән үҫтереү перспективаларына, спорт ойошмаларына ҡағылышлы һорауҙарын бирҙе.


text:
«Өфө һыу каналы»н Асҡар Фәйзуллин етәкләне
«Өфө һыу каналы» муниципаль унитар предприятиеһының яңы генераль директоры итеп Асҡар Фәйзуллин тәғәйенләнде, тип хәбәр иттеләр «Башинформ» мәғлүмәт агентлығына Өфө хакимиәтенең матбуғат хеҙмәтенән. 3 июндә аҙна һайын уҙғарылған оператив кәңәшмәлә ҡала башлығы Ирек Ялалов мэрия аппаратын предприятие етәксеһе менән таныштырҙы. Әлегә тиклем Асҡар Фәйзуллин Өфө хакимиәтенең Юлдар һәм яһалма ҡоролмалар төҙөү һәм ремонтлау буйынса идаралығы начальнигы вазифаһын башҡара.
— 2001 йылдан алып предприятиены етәкләгән, «Өфө һыу каналы»ның элекке етәксеһе Вячеслав Гордиенко май башында килешеү ваҡыты үтеү һәм пенсия йәшенә етеү менән бәйле вазифаһын бушатты, – тип аңлаттылар кадрҙар үҙгәрешен ҡала хакимиәтенең матбуғат хеҙмәтендә.


text:
Төбәктең туғыҙ айлыҡ үҫеш йомғаҡтары
Федераль дәүләт статистика хеҙмәтенең БР буйынса территориаль органы Башҡортостандың туғыҙ айҙағы социаль-иҡтисади үҫешенә йомғаҡ яһаны. Уның мәғлүмәттәренә ярашлы, ойошмаларҙың отчет осорондағы әйләнеше 985,5 миллиард һум тәшкил иткән. Үҙ көстәре менән 619 миллиард һумдан ашыулыҡ тауарҙар тейәп оҙатылған, эштәр һәм хеҙмәтләндереүҙәр башҡарылған.
Йыл башынан алып республикала 1,4 миллион квадрат метр дөйөм майҙан менән торлаҡ йорттар файҙаланыуға тапшырылған.
Ғинуар-сентябрҙә ауыл хужалығында етештереү күләме 79,7 миллиард һум самаһы тәшкил иткән.
Транспорт йөк әйләнеше 141 миллиард тонна-километрға еткән.
Ваҡлап һатыу сауҙа әйләнеше – 310,8 миллиард һум, ә күмәртә сауҙаһы – 255,3 миллиард һум кимәлендә.
Йыл башынан алып тауарҙарға һәм хеҙмәтләндереүҙәргә ҡулланыу хаҡтары һәм тарифтар индексы – 107,6 процент, ә сәнәғәт тауарҙары етештереүселәр индексы 138,6 процент тәшкил иткән.


text:
Фото:
Күмертау эшҡыуарҙары менән Рөстәм Хәмитов бәләкәй һәм урта эшҡыуарлыҡ үҫеше мәсьәләләрен тикшерҙе
Фото:
16 апрелдә Күмертауҙа Башҡортостан Президенты Рөстәм Хәмитов республиканың көньяғына эш сәфәре сиктәрендә ҡала вәкилдәре менән осрашты. Улар республика башлығына бизнес үҫешен тотҡарлаған бер нисә мәсәьәлә хаҡында һөйләне. Шулар иҫәбендә – әйләнештә средстволарҙың етешмәүе, кредиттар буйынса ставкаларҙың көс еткеһеҙ булыуы, административ кәртәләр һәм электр энергияһына юғары тарифтар.
Рөстәм Хәмитов, БР Хөкүмәтенең Рәсәй Энергетика министрлығы менән үҙ-ара килешеп эш итеүе арҡаһында Башҡортостанда электр энергияһы тарифтарына бәйле хәлдәрҙе тотороҡландырыуға өлгәштек, тип билдәләне. Һөҙөмтәлә тарифтар үҫеше ярайһы кәмегән һәм 2011 йылда бәләкәй һәм урта бизнес субъекттарына, шулай уҡ бюджет ойошмаларына 10-15 процент тәшкил итәсәк. Бөгөнгө көндә Башҡортостанда электр энергияһына тарифтар күрше төбәктәргә ҡарағанда күпкә кәмерәк.
Кредиттар хаҡында һөйләгәндә, эшҡыуарҙар үҙҙәре өсөн 10 процентҡа тиклемге күләмдәге ставканы ҡулай тип һанай.
— Банктарҙың аҡсаһы бар, әммә кредиттарҙы теләр-теләмәҫ кенә бирәләр, — тине Рөстәм Хәмитов. – Был проблеманы тикшерербеҙ.
Эшҡыуарҙар Рөстәм Хәмитовҡа атап әйткәндә федераль күҙәтеү органдары менән булдырылыусы административ кәртәләргә зарланды. Республика Президенты эшҡыуарҙарҙан был тема буйынса бөтөн мәғлүмәтте йыйыуҙарын һораны, артабан йыйылған материалдар нигеҙендә Рәсәй Хөкүмәтенә дәғүәләр белдерергә мөмкин буласаҡ.
— Кәртәләрҙе чиновниктар булдыра. Мәҫәлән, экологтар тирә-яҡ мөхиткә йоғонто яһауға түләү индерә. Форма буйынса был дөрөҫ, ләкин асылда – мыҫҡыллау, — тине Рөстәм Хәмитов, эшҡыуарҙарҙың был йыйым буйынса иҫәп-хисап биреүҙең үтә ҡатмарлы булыуына зарланыуын ишеткәс.
Рөстәм Хәмитов, тиҙҙән йыйылған һалымдарҙың ҙур өлөшө урындағы бюджеттарҙа ҡалдырыласаҡ, тип хәбәр итте.
— Республиканың Финанс министрлығы ла ошоға ориентирланған, — тине Рөстәм Хәмитов.
Билдәләп үтәйек, Күмертау бюджеты 48 процентҡа үҙенең ресурстары иҫәбенә формалаша. Был күрһәткесте арттырыу өсөн яңы предприятиелар һәм эш урындары булдырырға кәрәк, ә был мәсьәлә инвесторҙар йәлеп итеүҙе талап итә.


text:
Башҡортостан Президенты экология өлкәһендәге эшҡыуарлыҡҡа ярҙам итеү өсөн махсус грант булдырырға тәҡдим иттеФото: Олег Яровиков
Башҡортостан Президенты экология өлкәһендәге эшҡыуарлыҡҡа ярҙам итеү өсөн махсус грант булдырырға тәҡдим итте
Башҡортостан Президенты экология өлкәһендәге эшҡыуарлыҡҡа ярҙам итеү өсөн махсус грант булдырырға тәҡдим иттеФото: Олег Яровиков
Башҡортостан Президенты Рөстәм Хәмитов республиканың Тәбиғәттән файҙаланыу һәм экология министрлығына төбәктә экология өлкәһендәге бизнесты үҫтереү өсөн махсус гранттар фондын булдырыу буйынса тәҡдимдәр индерергә ҡушты.
— Экология өлкәһендә эшләгән, ҡала һәм ауылдарҙа таҙалыҡ, тәртип һәм матурлыҡ булдырған предприятиелар өсөн грант булдырасаҡбыҙ, — тине бөгөн Башҡортостандың экология өлкәһендәге эшҡыуарҙарының II съезында Рөстәм Хәмитов. — Гранттар фонды ярайһы уҡ ҙур булырға тейеш.
Төбәк башлығы билдәләүенсә, экология өлкәһендәге эшҡыуарлыҡҡа ярҙам фондын булдырыу өсөн, сауҙа, еңел сәнәғәт һәм башҡа мөһим өлкәләрҙән средстволар йәлеп итергә тура киләсәк, әммә бындай мөһим эш өсөн был аҙымға барырға ла мөмкин.
Башҡортостандың тәбиғәттән файҙаланыу һәм экология министры Илдар Һаҙыев та был тәҡдимде хупланы.
— Бөгөн экология өлкәһендә шөғөлләнеп грант алған эшҡыуарҙар бик әҙ, йылына бер-ике генә кеше бындай наградаға лайыҡ була. Шуға күрә гранттар системаһы булдырылырға тейеш, тип иҫәпләйбеҙ. Экология өлкәһендә бизнес менән шөғөлләнергә теләүселәр һаны йылдан йыл артырға тейеш, — тине министр.


text:
Башҡортостанда 1 млрд һумдан ашыу суммаға текстиль һәм теген продукцияһы тейәп оҙатылған
2012 йылдың беренсе кварталында Башҡортостанда 1 млрд 90 млн һумға текстиль һәм теген продукцияһы тейәп оҙатылған, 2011 йылға ҡарата 27,9 процент күләмендә үҫеш күҙәтелгән. Туҡыма материалдар, махсус кейем һәм йөн туҡыма сығарыуҙы арттырыу иҫәбенә сәнәғәт производствоһы индексы 116,8 процентты тәшкил иткән.
Продукция бөтә Рәсәй төбәктәренә, БДБ илдәренә һәм алыҫ сит илдәргә оҙатыла.
Ошо уҡ мәлдә төп роль 90 процент күләмендә тармаҡ продукцияһы сығарыуҙы тәьмин иткән текстиль сәнәғәтенә тура килә.
БР Сәнәғәт һәм инновацион сәйәсәт министрлығында билдәләүҙәренсә, сеймалға хаҡтар артыуы, предприятиеларҙың энергия ресурстары менән тәьмин итеүсе монополистарға бәйле булыуы, әйләнештә аҡса етмәүе һәм кредиттар йәлеп итеү мөмкинлегенең сикләнгән булыуы, техника паркының насар яңыртылыуы һәм импорт менән конкуренцияның көсәйеүе әүәлгесә тармаҡ предприятиелары өсөн төп проблема булып ҡала.


text:
Дәүләкән районында «Урал-батыр» эпосын яттан һөйләүселәр бәйгеһе башлана
Дәүләкән районы Республика йәш сәсәндәр конкурсында ҡатнашыусыларҙы, "Урал-батыр" эпосын яттан һөйләүселәрҙе ҡабул итә. Шаршамбы, 30 июндә, унда «Тәбиғәт дуҫы» балалар лагеры базаһында, күренекле драматург, сәсән һәм ғалим-фольклорсы Мөхәмәтшә Буранғоловтың ҡобайырҙы тәүге тапҡыр яҙып алыуына 100 йыл тулыуға һәм Байыҡ Айҙар сәсәндең 300 йыллығына арналған, иҫәп буйынса ХII сәсәндәр бәйгеһе старт ала.
БР Мәғариф министрлығының милли мәғариф һәм төбәктәр хеҙмәттәшлеге бүлеге начальнигы Рәйсә Күзбәкова хәбәр итеүенсә, республика йәш сәсәндәр ярышына бөтә Башҡортостандан конкурстың муниципаль этаптарында еңеүселәр саҡырылған. Был 250 тирәһе кеше, 57 команда.
Конкурстың I турына эпосты яңғыҙ башҡарыусылар индерелә. 5 синыфҡа тиклемге уҡыусыларға кәмендә 1000 юл күләмендә текст ятларға тәҡдим ителә, 6-11 синыф уҡыусыларына – эпостың тулы вариантынан кәмендә 2800 юл тотош өҙөктәр.
Күренекле фольклорсы Әхмәт Сөләймәнов рәйеслегендәге жюри эпосты башҡарыуҙы баһалағанда сығыштың күләмен генә түгел, конкурсанттың тексты биреү формаһын, тасуири уҡыуҙы, тауыш көсөн дә иҫәпкә аласаҡ.
Конкурстың II туры билдәле сәсәндәр: Байыҡ Айҙар, Хәмит Әлмөхәмәтов, Ғәбит Арғынбаев, Мөхәмәтшә Буранғоловтың тормошона һәм ижадына арналған викторина инә.
III йомғаҡлау турында конкурсанттар «Урал батыр» эпосынан йәки башҡа эпик иртәктәрҙән (команда үҙе һайлап) өҙөктәр инсценировкаһы күрһәтергә тейеш.
Конкурс турҙары өс көн, 30 июндән 2 июлгә тиклем барасаҡ.
Дүртенсе көнөнә, 3 июлдә, «Урал батыр» эпосы Республика йәш сәсәндәр бәйгеһен ябыу һәм еңеүселәрҙе бүләкләү үткәреләсәк.
Гран-приға эйә булыусынан тыш, призерҙар ике йәш төркөмөндә лә билдәләнәсәк: 1-5 һәм 6-11 синыфтар уҡыусылары араһында.


text:
Яңауылда янғындан зыян күреүселәргә республика халҡы бер миллион һум самаһы аҡса йыйҙы Фото: Лариса Ветлугина коллажы
Яңауылда янғындан зыян күреүселәргә республика халҡы бер миллион һум самаһы аҡса йыйҙы
Яңауылда янғындан зыян күреүселәргә республика халҡы бер миллион һум самаһы аҡса йыйҙы Фото: Лариса Ветлугина коллажы
Башҡортостан халҡы Яңауылда газ шартлауҙан зыян күреүселәргә миллион һум самаһы аҡса йыйҙы.
Аҡса йыйыу тәүлек әйләнәһенә дауам итә. Иҫәп реквизиттары:
Наименование получателя: Янаульское финансовое управление (МАУ «Дворец молодежи» л/с 30070002120)
ИНН 0271002940 КПП 027101001
Банк получателя: филиал ОАО «Уралсиб» в городе Уфа.
к/с 30101810600000000770 БИК 048073770, р/с 40701810800053000001
КБК дохода 30399050057060000180
Республика халҡы аҡса менән генә түгел, ә янғындан бөлгән кешеләргә кәрәкле кейем һәм башҡа әйберҙәр менән ярҙам итә, тип хәбәр иттеләр Башҡортостан юлдаш телевидениеһынан. Үткән көндәрҙә улар әйберҙәр йыйыу тураһында иғлан итте.
— Тәүлек эсендә 1,5 контейнер әйбер йыйылды. Дөйөм алғанда улар кейем. Әлеге ваҡытта зыян күреүселәр беренсе кәрәк-яраҡ әйберҙәренә мохтаж. Улар шәхси гигиена нәмәләре, урын-ер кәрәк-ярағы, юрғандар, мендәрҙәр, аш-һыу кәрәк-яраҡтары, — тип аңлаттылар Башҡортостан юлдаш телевидениеһында. — Гуманитар ярҙамды Яңауылға йома, 24 ғинуарҙа, алып барып бирәләр.
Көсөнән килгәнсе ярҙам итергә теләүселәр өсөн ҡабул итеү пунктының адресы: Өфө ҡалаһы, Ғафури урамы, 9/1, «Башҡортостан» телерадиокомпанияһының дәүләт унитар предприятиеһы (инеү Пушкин урамы яғынан).


text:
Төбәк халҡы мосолмандар өсөн беренсе телефонды һатып ала аласаҡ
ӨФӨ, 2014 йыл, 27 октябрь. /«Башинформ» мәғлүмәт агентлығы, Арина Рәхимҡолова/.
Башҡортостан халҡы ноябрь аҙағында мосолмандар өсөн Рәсәйҙә беренсе кәрәҙле телефонды һатып ала аласаҡ. Етештереүселәр ҡоролманың демократик хаҡ сәйәсәте менән айырылып торасағын вәғәҙәләй.
Телефондың үҙенсәлеге – уның хәтеренә ғәрәп һәм рус телендә Ҡөръән тексының дүрт иң билдәле тәржемәһе яҙылған. Уңайлы меню сүрәләрҙе тиҙ генә ҡарарға, уҡыу өсөн кәрәкле тексты табырға мөмкинлек бирәсәк, тип хәбәр итә islam.ru.
«Намаҙҙар будильнигы» ҡуйылған ҡушымта телефондың тағы ла бер айырмаһы булып тора. Уның ярҙамында ҡоролма ҡулланыусының иле һәм ҡалаһы тураһында мәғлүмәтте эшкәртә, унан һуң намаҙ уҡыу ваҡытын билдәләй һәм көнөнә биш тапҡыр тауыш сигналы менән уның етеүе тураһында иҫкәртә.
Ҡөръән тексын, шулай уҡ намаҙҙарҙың ваҡытын үҙ эсенә алған ҡушымта Play Market һәм App Store программалары булған заманса смартфондарҙа бар. Әммә, телефондың функциялары сикле булғандар өсөн, алдан ҡуйылған программалар ҙур өҫтөнлөккә әйләнәсәк.


text:
Владимир Спиваков: «Өфөләге скрипкасылар конкурсы ғәҙәти булмаған приз фонды менән үҙенсәлекле»Фото: Олег Яровиков
Владимир Спиваков: «Өфөләге скрипкасылар конкурсы ғәҙәти булмаған приз фонды менән үҙенсәлекле»
Владимир Спиваков: «Өфөләге скрипкасылар конкурсы ғәҙәти булмаған приз фонды менән үҙенсәлекле»Фото: Олег Яровиков
ӨФӨ, 2016 йыл, 11 май. /«Башинформ» мәғлүмәт агентлығы, Ләйлә Аралбаева/.
Владимир Спиваковтың I Халыҡ-ара скрипкасылар конкурсы ғәҙәти булмаған приз фонды менән үҙенсәлекле. Улар — танылған оҫталар яһаған дүрт скрипка. Бөгөн матбуғат конференцияһында маэстро үҙе ошо хаҡта белдерҙе.
Беренсе премия өсөн 1895 йылда Италия оҫтаһы Карло Джузеппе Оддоне яһаған скрипка тапшырыла. Хаҡы — 100 мең евро. Уны Францияла Владимир Спиваков үҙе һайлаған, Башҡортостан меценаты, конкурсты ойоштороусыларҙың береһе Василий Пеганов һатып алған. «Скрипканың яңғырашы иҫ киткес, уны бер кем дә асып ҡарамаған, әйтерһең дә, кисә генә яһалған», — тип билдәләне Владимир Спиваков.
Икенсе премия — Франция оҫтаһы Алан Карбонарҙың 40 мең евролыҡ скрипкаһы. Владимир Спиваковтың дуҫы лауреатҡа уйын ҡоралын бушлай тапшыра. Оҫта Өфөгә үҙенең ҡыҙы, шулай уҡ скрипка оҫтаһы менән килә. «Берәүһен Алан Карбонар Башҡортостан оркестрына бүләк итәсәк. Ҡыҙы иһә музыка мәктәбенә бәләкәй скрипка ҡалдырасаҡ», — тине Спиваков.
Өсөнсө премия — билдәле скрипка яһау оҫтаһы Вадим Стрельниковтың ҡыҙы, Кремона ҡалаһы оҫтаһы Мария Стрельникованың уйын ҡоралы. «Ошо скрипканы мин үҙем һатып алдым. Ул йәше 150 йылдан ашҡан ағастан яһалған. Мин дә уйнаным, бик оҡшаны. Заманса уйын ҡоралының хаҡы 20 мең евронан башлана», — тип аңлатма бирҙе Владимир Спиваков.
Игорь Улицкий эшләгән дүртенсе скрипканы Мостай Кәрим фонды һатып алған. «Еңеүселәргә ошондай дүрт скрипка бүләк ителәсәк. Бер ниндәй конкурста ла бындай хәл күҙәтелмәй. Йәштәр өсөн иң ҙур проблема — уйын ҡоралын һатып алырға мөмкинлек булмауы», — тине Владимир Спиваков.


text:
Республикала ташламалы хаҡтар буйынса матбуғатҡа яҙылыу декадаһы башланды
Бөгөнгө көндән алып 21 апрелгә тиклем Башҡортостан халҡы ташламалы хаҡтар буйынса 2013 йылдың икенсе ярты йыллығына матбуғат баҫмаларына яҙыла ала: илдә, ғәҙәттәгесә, Бөтә Рәсәй матбуғатҡа яҙылыу декадаһы старт ала. Акцияны гәзит-журналдар редакциялары менән берлектә «Рәсәй почтаһы» федераль дәүләт унитар предприятиеһы үткәрә.
Федераль почта элемтәһенең Башҡортостан буйынса идаралығынан хәбәр итеүҙәренсә, был ун көн эсендә теләгән һәр кеше үҙәк һәм шулай уҡ республика баҫмаларына, шул иҫәптән «Башҡортостан», «Кызыл таң», «Республика Башкортостан», «Йәшлек», «Өмет» гәзиттәренә яҙыла ала.
Почта элемтәһенең барлыҡ бүлексәләрендә матбуғатҡа яҙылыуға заказдар ҡабул итеү, шулай уҡ баҫмаларҙы өйгә килтереү буйынса хеҙмәттәр күрһәтеүгә ташламалар яһала. Өс һәм унан күберәк баҫмаға яҙылған клиенттарға 10 процентлыҡ ташлама ҡаралған.
Бынан тыш, «Рәсәй почтаһы» балалар йорттарына, ҡарттар йорттарына һәм башҡа социаль учреждениеларға популяр баҫмалар менән тәьмин итеү йәһәтенән ярҙам күрһәтергә саҡыра. Был һәм башҡа учреждениелар өсөн матбуғатҡа яҙылырға теләгән кешеләргә федераль почта операторы өҫтәмә рәүештә 10 процентлыҡ ташлама яһаясаҡ.


text:
Өфөлә 10 мең тирәһе ағас һәм ҡыуаҡтар ултыртылған
Быйыл көҙ республиканың баш ҡалаһында 10 меңгә яҡын ағас һәм ҡыуаҡтар ултыртылған. Үҫентеләрҙе Өфө «Горзеленхоз» предприятиеһы үҙ питомнигында үҫтергән. Үткән аҙнала ғына Өфө биләмәһен санитар таҙартыу һәм төҙөкләндереү айлығында ҡатнашыусылар ҡаланың төрлө райондарында 1500 төп ағас һәм 600-ҙән ашыу ҡыуаҡ ултыртҡан.
Иғлан ителгән айлыҡ сиктәрендә үҫентеләр ултыртыуҙан тыш, «Горзеленхоз» хеҙмәткәрҙәре Өфөлә килешеүҙәр буйынса йәнә 570 ағас ултыртасаҡ.
Иҫегеҙгә төшөрәбеҙ, быйыл яҙ Башҡортостандың баш ҡалаһында дөйөм алғанда 9 меңдән ашыу ағас ултыртылған. Яҙ ваҡытына ҡаланы таҙартыу һәм төҙөкләндереү буйынса сараларҙың күп тура килеүенә күрә, көҙ көнө ағас һәм ҡыуаҡтар күберәк ултыртыла.


text:
Фото:
«Агрокомплекс-2010» күргәҙмәһендә иң яҡшы продукция өлгөләре билдәләнде
Фото:
XX «Агрокомплекс-2010» халыҡ-ара махсуслаштырылған күргәҙмә сиктәрендә «Иң яҡшы продукция өлгөләре-2010» смотр-конкурсы үтте.
«Иң яҡшы һөт продукцияһы» номинацияһында конкурстың алтын миҙалын «Алексеевка» совхозы» дәүләт унитар ауыл хужалығы предприятиеһы, «Бәләбәй һөт комбинаты» асыҡ акционерҙар йәмғиәте, «Баҡалыһөт» асыҡ акционерҙар йәмғиәте, «Серебряный снег» яуаплылығы сикләнгән йәмғиәте, «119-сы ат заводы» асыҡ акционерҙар йәмғиәте, «Мәсәғүт һөт-консерва комбинаты» яуаплылығы сикләнгән йәмғиәте яуланы, тип хәбәр итә БР Ауыл хужалығы министрлығының матбуғат хеҙмәте. Көмөш миҙалдар – «Миәкә һөт заводы» асыҡ акционерҙар йәмғиәте, «Мәләүез һөт комбинаты» ябыҡ акционерҙар йәмғиәте һәм «Башҡорт туңдырмаһы» яуаплылығы сикләнгән йәмғиәтендә. Яңы продукция — «Өфөлө» йогурты өсөн Башҡорт дәүләт аграр университеты диплом менән бүләкләнгән. Был йогурт бейә һөтө менән сөгөлдөр һуты ҡатнашлығында һыйыр һөтөнән әҙерләнгән.
«Сава» ит комбинатының тултырмалар серияһы, шулай уҡ һыйыр итенән «Деликатес», муйын итенән «Подмосковная» ит изделиелары, сусҡа итенән сарделькалар, «Рощинский» совхозынан «Ҡурылған украин» тултырмаһы, «НУМИК» ит эшкәртеү заводы ябыҡ акционерҙар йәмғиәте тултырмалары серияһы «Иң яҡшы ит продукцияһы» номинацияһында еңеү яулаған.
Был номинацияла көмөш миҙалдар алыусылар исемлегендә — «Өфө ит-консерва комбинаты» асыҡ акционерҙар йәмғиәте һәм «Рощинский» совхозы. «Доктор», «Сервелат», «Таллин» тултырмалары өсөн «Новотроицк ит комбинаты» яуаплылығы сикләнгән йәмғиәте (Ырымбур өлкәһе) диплом менән билдәләнгән.
Икмәк-ҡалас продукцияһы һәм кондитер изделиеларының иң яҡшы өлгөләрен «Нефтекама икмәк комбинаты» асыҡ акционерҙар йәмғиәте, «Октябрьский икмәк комбинаты» асыҡ акционерҙар йәмғиәте, «Тереғолова Р.Х.» шәхси предприятиеһы тәҡдим иткән. “Үҫемлекселек буйынса иң яҡшы фәнни-тикшеренеү эше” һәм “Малсылыҡ буйынса производствоға индереү өсөн иң яҡшы фәнни-тикшеренеү эше” номинацияларында конкурс-смотрҙың ике көмөш миҙалын Башҡорт ауыл хужалығы фәнни-тикшеренеү институты алды. «Бурзяночка» яуаплылығы сикләнгән йәмғиәтенең үлсәп төрөлгән тәбиғи балы “Иң яҡшы сәй һәм бал продукцияһы” номинацияһында “көмөш” яулаған.
Наградалар йәнә «Он, ярма һәм макарон изделиелары», «Һатып алыусыларҙа тотороҡло һорау менән ҡулланған емеш-йәшелсә продукцияһы һәм уны эшкәртеүҙән алынған продукттар», «Иң яҡшы алкоголь продукцияһы», «Ит һәм ит-йомортҡа тоҡомло тауыҡтарҙы үрсетеү өсөн» номинацияларында тапшырылды, тип хәбәр итә БР Ауыл хужалығы министрлығының матбуғат хеҙмәте.


text:
Өфө ҡала Советы депутаты Ҡырым халҡына миллион һум күсерҙе
Өфө ҡала Советы депутаттары Ҡырым халҡына ярҙам итергә булды һәм гуманитар ярҙам ебәрә башланы. Үткән көндәрҙә уларҙан беренсе булып ҡырымдарға финанс ярҙамын Филүс Ишбулатов күсерҙе. Сумма бәләкәйҙән түгел – миллион һум, тип хәбәр итә ҡала Советының матбуғат хеҙмәте.
Филүс Ишбулатов – төҙөүсе, «Ағиҙел-ИнвестСтрой» инвестиция-төҙөлөш компанияһы менән идара итә. Ҡаланың депутаттар корпусында өсөнсө йыл эшләй.
— Аҡсаны былай ғына ебәрҙем, сөнки кешеләр мохтажлыҡ кисергәндә ситтә ҡала алмайым, — тип аңлатты үҙ эшен депутат. — Ҡырым халҡының хәҙер иң кәрәкле нәмәләре юҡ. Хатта эсергә яраҡлы һыуҙары ла юҡ. Ә унда бит балалар, ҡарттар, ҡатын-ҡыҙҙар. Бөтәһе лә улар яңы ғына ҡулдарында илебеҙҙең флагын тотоп үҙ хоҡуҡтарын яҡланы. Улар беҙгә ышанды. Һәм беҙ уларҙы ташлай алмайбыҙ.
Депутаттың әйтеүе буйынса, уның һөнәри ихтыяждары өлкәһенә тотош Ҡырым да, Башҡортостанға беркетелгән Белогорск районы ла инмәй. Тимәк эш хеҙмәттәшлеге перспективалары менән күрһәтелгән ярҙам бер нисек тә бәйле түгел.
— Беҙҙең компания унда эшләргә планлаштырмай. Ярҙам итеү – башҡа эш. Быны ғәҙәти тип иҫәпләйем. Мәрхәмәтлелек бойондороҡһоҙ һәм эскерһеҙ булырға тейеш, — тине Филүс Ишбулатов.
Ҡырым халҡына аҡса күсереү өсөн иҫәп Башҡортостан Президенты Рөстәм Хәмитов ҡушыуы буйынса асылды. Әлеге ваҡытта унда дөйөм алғанда 29 миллион һумлап йыйылды. Аҡсаны республика халҡы һәм предприятиелары күсерә.
Республикала шулай уҡ Белогорск районына ярҙам күрһәтеү буйынса штаб ойошторолған. 27 мартта һәм 23 апрелдә Башҡортостандан Ҡырымға гуманитар йөк менән автоҡарауандар оҙатылды.


text:
«Торлаҡ секторы» операцияһы барышында миграция закондарын боҙоуҙар асыҡландыФото: пресс-служба УФМС России по РБ
«Торлаҡ секторы» операцияһы барышында миграция закондарын боҙоуҙар асыҡланды
«Торлаҡ секторы» операцияһы барышында миграция закондарын боҙоуҙар асыҡландыФото: пресс-служба УФМС России по РБ
Башҡортостанда «Торлаҡ секторы» операцияһы тамамланды, уның маҡсаты – миграция өлкәһендә Рәсәй Федерацияһы закондарын боҙоуҙарҙы, шул иҫәптән Рәсәй Федерацияһы граждандарының йәшәгән һәм килгән урыны буйынса теркәү ҡағиҙәләрен күҙәтмәүҙәрен асыҡлау һәм иҫкәртеү. Рәсәй Федераль миграция хеҙмәтенең БР буйынса идаралығы матбуғат хеҙмәте вәкиле Ғәлиә Мөхәмәҙиева хәбәр итеүенсә, шәхси йорттарҙы, дача һәм коттедж участкаларын, ҡунаҡханаларҙы һәм дөйөм ятаҡтарҙы тикшереүгә төп баҫым яһалды. Операция барышында бөтәһе 4000-дән ашыу торлаҡ секторы объекты тикшерелде. Шәхес танытмаһыҙ, ғәмәлдән сыҡан паспорт буйынса йәшәгән йәки килгән йә йәшәгән урыны буйынса теркәлмәгән Рәсәй граждандарына 700-ҙән ашыу протокол төҙөлдө.
538 кешегә Рәсәй Федерацияһы гражданы булыуын раҫлаусы документын юғалтҡан өсөн штраф һалынды.
353 сит ил гражданының Рәсәй Федерацияһы территорияһына килеү (йәшәү) режимын боҙоуы асыҡланды. 24 сит ил гражданы законһыҙ хеҙмәт эшмәкәрлеге алып барған өсөн административ яуаплылыҡҡа тарттырылды. Яуыз ниәт менән закондарҙы боҙған 21 сит ил гражданына ҡарата материалдар, уларҙы Рәсәй Федерацияһынан ситкә ҡыуыу тураһында мәсьәләне хәл итеү өсөн, суд органдарына ебәрелде.
Операция үткәреү ваҡытында бөтәһе 1700-ҙән ашыу административ тәртип боҙоуҙар асыҡланды, ике миллион һумдан ашыуға штрафтар һалынды.
Идаралыҡ начальнигы Борис Ғөзәйеров әйтеүенсә, «беҙҙең бурыс — миграция характерындағы закон боҙоуҙарҙы асыҡлау ғына түгел, Рәсәй һәм сит ил граждандарының хоҡуҡи мәҙәнилеген күтәреү ҙә».


text:
БР Юғары спорт оҫталығы мәктәбе һәм Өфөнөң олимпия резервындағы спорт мәктәбе хеҙмәткәрҙәре Рәсәй наградалары менән билдәләнде
Өфө ҡалаһы ҡала округының «18-се олимпия резервындағы махсус балалар-үҫмерҙәр спорт мәктәбе» балаларға өҫтәмә белем биреү муниципаль учреждениеһының спорт буйынса инструкторы Вадим Боровик, «Башҡортостан Республикаһының Юғары спорт оҫталығы әҙерләү үҙәге» автономлы дәүләт учреждениеһының спортсы-инструкторы Нелли Ерофеева һәм ошо уҡ учреждениеның тренер-уҡытыусыһы Валентина Иванова Рәсәй Президенты Дмитрий Медведевтың Указы менән II дәрәжәләге «Ватан алдындағы хеҙмәттәре өсөн» ордены миҙалы менән наградланды.
Был юғары наградаларға тренерҙарыбыҙ һәм спортсыларыбыҙ, документта әйтелгәнсә, «физик культура һәм спорт үҫешенә ҙур өлөш индергәне, спорттағы юғары ҡаҙаныштары өсөн» лайыҡ булған.


text:
Фото:
Рөстәм Хәмитов Джидда иҡтисади форумы эшендә ҡатнашты
Фото:
Башҡортостан Президенты Рөстәм Хәмитов Башҡортостан Республикаһының эшлекле даирәләре делегацияһы етәксеһе сифатында Сауд Ғәрәбстанындағы Джидда иҡтисади форумы эшендә ҡатнашты, тип хәбәр итте БР Президентының матбуғат хеҙмәте. Джиддаға сәфәре барышында Рөстәм Хәмитов “Рәсәй – Ғәрәп донъяһы” Рәсәй- Ғәрәбстан бизнес-диалогын асты, Сауд Ғәрәбстанының төп бизнесмендары һәм башҡа илдәрҙән иҡтисади форум делегаттары алдында сығыш яһаны. Үҙенең сығышында Рөстәм Хәмитов Башҡортостандың хәле, республиканың инвестицион күркәмлеге хаҡында һөйләне, шулай уҡ төбәк менән хеҙмәттәшлек итеү мөмкинлектәре тураһындағы һорауҙарға яуап бирҙе.
Бизнесмендар менән әңгәмә барышында Рөстәм Хәмитов Башҡортостан конструктив диалог өсөн асыҡ һәм төбәк иҡтисадына сит ил капиталын йәлеп итеү өсөн бөтөн шарттар тыуҙырырға әҙер булыуын билдәләне. Шул уҡ ваҡытта республика башлығы инвесторҙарҙы Башҡортостанға килергә, төбәк менән хеҙмәттәшлек перспективаларын баһаларға саҡырҙы.
20 мартта Рөстәм Хәмитов Ислам конференцияһы ойошмаһының генераль секретары Экмеледдин Ихсаноглу менән һөйләшеүҙәр үткәрҙе. Унда фән һәм мәҙәниәт өлкәһендәге хеҙмәттәшлек мәсьәләләре күтәрелде. Ойошманың генераль секретары резиденцияһында Рөстәм Хәмитов Джидданың Сауҙа-сәнәғәт палатаһы президенты шәйех Салех Камел менән аралашты. Сауҙа-сәнәғәт палатаһы башлығы Башҡортостан менән хеҙмәттәшлек итеү мөмкинлеге менән ҡыҙыҡһынды һәм яҡын арала ике яҡлы иҡтисади бәйләнештәр өсөн ҡеүәтте һәм мөмкинлектәрҙе өйрәнеү өсөн республикаға бер төркөм эксперттар ебәрергә ниәтләүен белдерҙе. Рөстәм Хәмитов шәйех Салих Камелде «Ҙур химия» халыҡ-ара форумы үткәрелгән көндәрҙә Башҡортостанға саҡырҙы.
Артабан Рөстәм Хәмитов Ислам үҫеш банкыһы етәксеһе Ахмед Мохаммед Али менән осрашты. Республика менән хеҙмәттәшлек мөмкинлектәрен баһалау өсөн Башҡортостанға банк делегацияһын ебәреү ихтималлығы тураһында килешеүгә өлгәшелде.
Джиддала Башҡортостан делегацияһы күренекле ватандашыбыҙ, совет дипломаты, шәрҡиәтсе Кәрим Әбдрәүеф улы Хәкимовтың эшмәкәрлегенә бәйле иҫтәлекле урындарҙа булды. Башҡортостанда тыуып үҫкән шәрҡиәтсе Кәрим Хәкимов Советтар Союзының хәҙерге Сауд Ғәрәбстаны территорияһындағы тәүге тулы хоҡуҡлы вәкиле була. Башҡортостан делегацияһы вәкилдәре Сауд Ғәрәбстаны короле Әбдел Азиз ибн Сауд резиденцияһы урынлашҡан музейҙы ҡараны. Был резиденцияла ул дипломат менән осрашҡан. Музей хеҙмәткәрҙәре Джидданың иҫке өлөшөндә Кәрим Хәкимов йәшәгән йортто табырға ярҙам итергә вәғәҙә бирҙе.
«Был кешенең шәхесе һәр ваҡыт ҙур ҡыҙыҡһыныу тыуҙыра. Уны хәтерләйҙәр, ихтирам итәләр һәм беләләр. Кем менән генә аралашһам да, уның менән һоҡланыуын белдерәләр. Беҙҙең өсөн был өҫтәмә бонус һәм шуға күрә улар (Сауд Ғәрәбстаны) беҙҙең республикаға битараф түгел», – тине Рөстәм Хәмитов.
Башҡортостанда тыуып үҫкән күренекле дипломат хаҡында Рөстәм Хәмитовтың Эр-Рияд провинцияһы губернаторы принц Сәлмән бен Әбдел Азиз менән осрашыуында ла һүҙ барҙы. Рөстәм Хәмитов, март аҙағында Өфөлә “Рәсәй һәм ислам донъяһы: үҙ-ара цивилизациялы бәйләнеш тарихы һәм перспективаһы” халыҡ-ара конференцияһы үткәреләсәк, тип билдәләне. Сара Кәрим Хәкимовтың тыуыуына 120 йыл тулыуға арнала.
Бынан тыш, осрашыуҙа Башҡортостан менән Эр-Рияд провинцияһы араһында мәҙәни алмашыу тураһында һөйләшеп килешеүгә өлгәшелде. Сәлмән бен Әбдел Азиз бизнес кимәлендә үҙ-ара иҡтисади хеҙмәттәшлектең мөһимлеген билдәләне һәм Рөстәм Хәмитовтың Башҡортостанға саҡырыуын ҡабул итергә вәғәҙә бирҙе.
«Сауд Ғәрәбстанының эре бизнес вәкилдәре республикабыҙға ҙур ҡыҙыҡһыныу күрһәтте һәм хәҙер беҙ ошо илдән эре бизнесмендарҙың ҙур делегацияһын көтәбеҙ. Уларҙы банк, нефть химияһы, нефть эшкәртеү, медицина өлкәһендәге проекттар ҡыҙыҡһындыра. Урындағы финанс даирәләре беҙҙең ауыл хужалығына ғәйәт ҙур ҡыҙыҡһыныу белдерҙе. Беҙҙә уларға күрһәтерлек нәмәләр бар», – тине Рөстәм Хәмитов.
Белешмә. 1999 йылдан башлап йыл да үткәрелеүсе Джидда иҡтисади форумы Ғәрәп донъяһы илдәренең иҡтисади тормошонда бик ҙур ваҡиға иҫәпләнә. Форумда донъяның 30-ҙан ашыу дәүләтенән ике меңдән ашыу кеше ҡатнаша. 2011 йылда Джидда иҡтисади форумы «ХХI быуатҡа трансформация» лозунгыһы аҫтында үтә.


text:
Башҡортостан балалар һәм үҫмерҙәр спортына инвестициялар һала
Ағымдағы йылда уйын, техник һәм олимпия спорт төрҙәре буйынса Башҡортостандың төп йыйылма командалары һәм клубтары сығымдарының бер өлөшөн финанслауға 77 миллион һум самаһы аҡса бүленә. Тейешле бойороҡҡа Башҡортостан Хөкүмәте Премьер-министры Азамат Илембәтов ҡул ҡуйҙы.
Спортҡа аҡса һалыу үҙен тулыһынса аҡлай. Мәҫәлән, 2010 йылдан уйын, техник һәм олимпия спорт төрҙәре буйынса клубтар һәм командалар тарафынан Рәсәй спорт мастерлығына 782 кандидат һәм 178 Рәсәй спорт мастеры, 14 халыҡ-ара класлы спорт мастеры әҙерләнгән.
267 спортсы – Рәсәйҙең милли йыйылма командаларына кандидаттар. Шуларҙан республиканың 168 йәш өмөтлө спортсыһы Рәсәй үҫмерҙәр, юниорҙар һәм йәштәр йыйылма командаларына кандидат булып тора.
Башҡортостанда 129 балалар һәм үҫмерҙәр спорт мәктәбе эшләй, уларҙа 88759 кеше шөғөлләнә.
Бүленгән средстволар клуб системаһын һәм балалар-үҫмерҙәр спортын артабан үҫтереү маҡсатында файҙаланыласаҡ, тип хәбәр итә республика Хөкүмәтенең матбуғат хеҙмәте.
Белешмә өсөн. Олимпия спорты үҫешенә булышлыҡ итеү маҡсатында спорт инфраструктураһына ярҙам итеү менән бергә спортсыларға стипендиялар бирелә, уларҙы Олимпиа программаһы буйынса әҙерләүгә аҡса бүленә. Мәҫәлән, 2011 йылда был йүнәлештә эшләүгә 58 миллион һум бүленгән.


text:
Йомабай Иҫәнбаев исемендәге призға ҡурайсылар конкурсы Гран-прийын Сибайҙан Нурғәли Кәйекбирҙин яуланы
Йомабай Иҫәнбаев исемендәге призға республика ҡурайсылар конкурсы Гран-прийын Сибайҙан Нурғәли Кәйекбирҙин яуланы. «Башинформ» агентлығы алдан хәбәр итеүенсә, ижади бәйге Хәйбулла районында үткәрелде. Унда республиканың 17 районынан һәм 6 ҡалаһынан, шулай уҡ Ырымбур өлкәһенең Александровка районынан 31 ҡурайсылар ансамбле (20 балалар һәм 11 өлкәндәр), 85 башҡарыусы (50 солист – 16 йәшкә тиклем, 30 солист – 16 йәштән өлкәнерәк) ҡатнашты.
Башҡортостандың халыҡ артисы, Рәсәйҙең атҡаҙанған артисы, С.Юлаев исемендәге дәүләт премияһы лауреаты, 1978 йылда Йомабай Иҫәнбаев призына I республика ҡурайсылар конкурсында беренсе урын яулаусы Юлай Ғәйнетдинов етәкселегендәге жюри составына республиканың билдәле ҡурайсылары, мәҙәниәт һәм сәнғәт эшмәкәрҙәре инде.
Һөҙөмтәләр буйынса 16 йәшкә тиклемге ансамблдәр араһында киләһе ике коллектив беренсе урынға лайыҡ булды: Учалы районынан Ҡунаҡбай балалар сәнғәт мәктәбенең «Толпар» өлгөлө ҡурайсылар ансамбле (етәксеһе Шәфҡәт Йосопов) һәм Сибайҙан «Ирәндек» ансамбле (етәксеһе Илдар Хәсәнов).
«16 йәштән өлкәнерәк ансамблдәр» номинацияһында беренсе урынды шулай уҡ ике коллектив яуланы: Заһир Исмәғилев исемендәге Өфө дәүләт сәнғәт академияһының ҡурайсылар ансамбле (етәксеһе Илшат Солтангәрәйев) һәм Салауат музыка колледжының «Төньяҡ амурҙары» халыҡ ансамбле (етәксеһе Азамат Алламоратов).
«16 йәшкә тиклемге солистар» номинацияһында өфөлөләр – Айназ Низаметдинов һәм Әлмир Сурин беренсе булды.
16 йәштән өлкәнерәк солистар араһында шулай уҡ ике ҡурайсы беренсе урынға лайыҡ булды: Өфөнән Венер Йылҡыбаев һәм Ғафури районынан Рәмил Ҡотдосов.
Конкурста ҡатнашыусылар араһында Учалы районынан 7 йәшлек Иштимер Йосопов иң йәше булды. Иң өлкәне – Бөрйән районынан билдәле башҡорт халыҡ йырҙарын башҡарыусы Дәүләтбай Рәхмәтуллин, уға 74 йәш.
Бәйгене ойоштороусылар – Башҡортостандың Мәҙәниәт министрлығы, Республика халыҡ ижады үҙәге, Башҡортостандың Ҡурайсылар союзы, Хәйбулла районы хакимиәте.


text:
Республика милиционерҙары Баҡсан ГЭС-ынан ҡайтты
Ведомствонан тыш һаҡ хеҙмәте хеҙмәткәрҙәре Дағстандан өс айлыҡ командировканан ҡайтты. Төньяҡ Кавказда Башҡортостан милиционерҙары Баҡсан ГЭС-ын һаҡланы. Гидроҡоролмала 2010 йылдың сентябрендә булып үткән теракттан һуң Рәсәй Эске эштәр министрлығы мөһим стратегик объекттарҙа һаҡты көсәйтергә ҡарар иткәйне. Башҡортостан милиционерҙары беренсе булып «дежурға» сыҡты.
Урындағы милиция менән бергә өс ай дауамында улар гидроэлектростанцияның хәүефһеҙлеген тәьмин итте, бындағы хәлдәр торошон күҙәтте, берлектә үткәрелгән сараларҙа ҡатнашты.
БР буйынса Эске эштәр министрлығының матбуғат хеҙмәтенән хәбәр итеүҙәренсә, милиционерҙар Дағстандан ГЭС етәкселегенең рәхмәт хаттары менән ҡайтҡан. Командировканан ҡайтыусыларҙың барыһы ла реабилитация курсы үтәсәк һәм ялдан һуң ғына үҙ бурыстарын үтәүгә тотонасаҡ.


text:
Халыҡ университеты ҡайтанан үҙ ишектәрен аса
«Белем – өлкән быуындарға» халыҡ университеты яңы уҡыу йылын башлай. Өфөнөң Октябрь районы мәғлүмәт-аналитика бүлегенән хәбәр итеүҙәренсә, занятиелар аҙна буйына барасаҡ.
Беренсе лекцияны бында кисә кисен уҡынылар. «Һаулыҡ һәм медицина белеме» факультета деканы Розалия Садиҡова һәм биология фәндәре докторы Зилә Сорағолова «Һаулыҡ сығанаҡтары: тәбиғәт дауаханаһы дауалаясаҡ», «Һыу һәм тормош, кеше сәләмәтлеге», «Беҙ — ашаған аҙығыбыҙ, эскән һыуыбыҙ» кеүек темалар буйынса занятиелар үткәрҙе, шулай уҡ һыуҙы таҙартыу технологиялары тураһында һөйләне.
Бөгөн халыҡ университеты теләүселәрҙең барыһын да «Баҡса» факультетына саҡыра. Бында ауыл хужалығы фәндәре докторы Гизәр Мансуров баҡсасыларға файҙалы кәңәштәр бирәсәк, йәшелсәләрҙе ниндәй сирҙәрҙән һаҡлау тураһында һөйләйәсәк.
Шаршамбы, 17 мартта, «Хоҡуҡ белемдәре» факультетында БР Дәүләт Йыйылышы-Ҡоролтай депутаты Вадим Зәйнуллин менән осрашыу планлаштырылған, ул республика парламентының республика Президенты Мортаза Рәхимовтың БР Дәүләт Йыйылышы-Ҡоролтайға Мөрәжәғәтнамәһе положениеларын тормошҡа ашырыу буйынса эшмәкәрлеге тураһында һөйләйәсәк. Осрашыуҙы Халыҡ университеты ректоры, тарих фәндәре докторы Михаил Бикмеев үткәрәсәк.
Кесе йома, 18 мартта, «Эске һәм тышҡы сәйәсәт мәсьәләләре» факультетында лекция үткәрелә. Тарих фәндәре кандидаттары Виктор Болтушкин һәм Наталья Бобылева төрлө тарихсыларҙың Бөйөк Ватан һуғышы ваҡиғаларына заманса интерпретация биреүҙәре, ошо осор менән бәйле факттарҙы боҙоп күрһәтергә маташыуҙары, шулай уҡ һуғыш йылдарында Ҡыҙыл тәренең эшмәкәрлеге хаҡында һөйләйәсәк.
Халыҡ университетында занятиелар 16 сәғәттә башлана. Лекцияларға теләүселәрҙең барыһы ла саҡырыла.


text:
Илдә яңы йыл корпоративтары гөрләй. Иҡтисади көрсөк ваҡытында кем күпмегә байрам итә?
Халыҡ һайланыусылары «фанфуриктар» һатыуҙы сикләмәксе. Илдең финас министрлығы иһә косметика сараларын бөтөнләй спиртлы эсемлектәргә тиңләргә ниәтләй.
Дүрт йыл уҡырғамы, әллә бишме? Болон системаһының ыңғай һәм кире яҡтары.
Беҙҙең быуатҡа тиклем ҡулланылған ҡорал хәҙерге заман шарттарында. Рәсәйҙең йәмәғәт палатаһы махсус техникаға таранға барыуҙы рөхсәт итергә тәҡдим итә.
Хәйбулла районынан урланған алтмыш йылҡы өсөн кем яуап бирер? Аттарҙың ни бары егерме бере генә хужаларына ҡайтарылған.
Мегаполистарға үҙәккә автомобилдә инеү өсөн хаҡ алырға рөхсәт бирмәкселәр. Көнбайыш булып ҡыланырға әҙербеҙме?
Тиктормаҫ ҡулдарҙы диуарҙарҙы бысратыуға нимә этәрә? Белгестәр балалар һәм үҫмерҙәр вандализмы үҙенсәлектәрен тикшерҙе.
Республика етәкселеге торлаҡ шарттарын яҡшыртыуға сиратты ун йыл эсендә бөтөрөргә иҫәп тота. Һандар амбициялы. Тормошҡа ашырып булырмы?
Ер аҫты хакимлығы мутлыҡтары. Баш ҡалала автомобилде ер йотһа, Благовещенда тотош күл ер аҫтына китеп юғалған.
Үлемесле сайттар ҡорбандар эҙләй. Суицидҡа этәреүсе интернет сәхифәләр кемдәрҙе ҡорбан итә һәм унан нисек һаҡланырға?
Ашығыс ярҙам каретаһына юл бирмәгән өсөн яза ҡатылана. Ә һеҙ юл бирәһегеҙме?
Белорет ҡалаһы янында ғына урынлашҡан Отнурок ауылы һаманғаса электр утынан мәхрүм. Республика башлығына мөрәжәғәт иткәндән һуң ҡараңғылыҡ хакимлығына нур төшөрмө?
Бур төрмәлә ултырырға тейеш, ә енәйәтсе? Дәүләкән районында йәшәүсе ир күршемде туҡмап үлтерҙем тип бар ғәләмгә яр һала, ә хоҡуҡ һаҡсылары уны һаҡ аҫтына алырға ашыҡмай ҙа.
Утһыҙ төтөн сыҡмай. Башҡортостанда ВИЧ менән сирләүселәр күпме?
Салауат ҡалаһында уҡытыусы баланы туҡмауҙа ғәйепләнә. Мөғәлимде көс ҡулланыуға нимә этәргән?
Ялан батырҙарына автомобиль тапшырҙылар. Машиналы булыу өсөн нисә центнер ашлыҡ йыйырға кәрәк?
Белем биреүҙә яңы стандарттар. Башҡорт теле был стандарттарға ингәнме?
Антигонаға анти баһа. Башҡорт дәүләт академия драма театры ҡуйған премьера тирәләй бәхәс ҡупты.
Урамда тамаҡ ялғап дауаханаға эләгеүселәр арта. Ә тәғәмханалар бер ҙә генә кәмемәй, киреһенсә, быға тиклем сувенирҙар һатҡан кибеттәр ҙә шаурма һата башланы.
71 йылдан һуң үҙ геройын тапты. Бөйөк Ватан һуғышы ветерандарына хәрби наградалары ҡайтарыла.
Монстер хаймы, әллә Зөләйхамы? Рәсәйҙә сит ил ҡурсаҡтары һатыуҙы тыйыуҙары ихтимал.
Үҙебеҙ хаҡында һүҙебеҙ. Башҡортостан юлдаш телевидениеһы 15 йыллыҡ юбилейын билдәләй
Юл уртаһында ҡалған йорттарҙы һүтеү өсөн хужалар күпме хаҡ һорай?
Күрше Татарстанда сусҡаларҙы ҡырыусы африка тағуны ҡотора.
Башҡортостан был үләтте иҫкәртә алырмы?
Республикала ас айыуҙар һөжүм итә, ә кешеләр хатта, һаҡлана ла алмай.
Ҡушкөбәк кемгә тоҫҡалған? Айыу хаҡмы, әллә кешеме?
Хеҙмәт хаҡын тотҡарлаусыларға яуаплылыҡ арта. Намыҫһыҙ етәкселәрҙе ниндәй яза көтә?
Бухгалтер һөнәренең юҡҡа сығыуы ихтимал. 2030 йылға тиклем йәмғиәттән йөҙ һөнәр юҡҡа сығасаҡ һәм тағы ла ике йөҙ яңыһы барлыҡҡа киләсәк. Ниндәй һөнәргә уҡыу отошлораҡ?
ХХХ
Толпар ауылы халҡы район үҙәгенә сығыу өсөн ҙур ҡыйынлыҡтар кисерә. Мәғариф министрлығымы, әллә ,,Башавтотранс"мы? Балаларҙы мәктәпкә йөрөтөү өсөн кем яуаплы?
ХХХ
Театрҙар ижад миҙгелен аса. Тамашасыларҙы быйыл ниндәй премьералар көтә?
Бер һаҡсы һәм һөжүм итеүсе үҙе йәрәхәтләнгән. Ирҙе ҡорал алырға нимә мәжбүр иткән?
Утлы йәшен һайлап тормай, ҡартын, йәшен
Дәүләкән районында телефондан һөйләшкән ирҙе йәшен атҡан. Утлы шар йышыраҡ кемдәрҙе һайлай һәм йәшендән ҡайҙа йәшенергә?
Башҡорт Гарри Поттерҙары
Башҡортостанда ла таяҡта осоп йөрөүсе әүлиәләр йәшәгән. Ишандарҙы күккә ниндәй көс күтәрә?
Ер участкаларының кадастр хаҡын кемдәр һәм ниндәй механизм буйынса билдәләй? Ғәҙелһеҙлеккә сик ҡуйылырмы?
Төнгө тынлыҡты кемдәр боҙа?
Баш ҡала халҡы саманан тыш үкергән мотор тауыштарына зарлана. Рәсәйҙең ҡайһы бер ҡалалары төндә мотоциклдарҙа йөрөүҙе бөтөнләй тыйырға иҫәп тота. Өфө был башланғысҡа ҡушылырмы?
Пофистал, Перкосрак, Даздраперма
Бер төркөм депутаттар Рәсәйҙә сәйер исемдәр ҡушыуҙы тыйыу яҡлы. Исемдәрҙең есемгә зыяны бармы?
Башҡортостан фермерҙары интернет киңлектәрендә сауҙа итергә тотонасаҡ. Электрон баҙарҙа аралашсыларҙан ҡотолоп булырмы?
Өҫтөнлөк йәйәүлегәме, әллә ике тәгәрмәслегәме?
Баш ҡала тротуарҙарын икегә айырып волосипед юлдары эшләнеләр, ә хоҡуҡтарҙы бүлеп бирмәнеләр. Хаҡлыҡ кемдә?
Ғүмерҙең һуңғы секундын теркәгән кадрҙар
Үҙ-үҙен фотоға төшөрәм тип вафат булыусылар арта. Рәсәй үлемесле селфи күплеге буйынса донъяла икенсе урында. Һуңғы фоторәсем эшләргә нимә этәрә?
Башҡортостан «Үлемһеҙ полк» акцияһына әҙерләнә. Быйыл «Үлемһеҙ полк»та егерме меңдән ашыу кеше ҡатнашыуы көтөлә.
Янғындан һуң.... барыһына ла - насос
Республикала өс янғында туғыҙ баланың ғүмере өҙөлгәндән һуң ҡотҡарыусылар халыҡты янғын хәүефһеҙлегенә өйрәтә.
Иҡтисади көрсөк эҙемтәләре
Быйыл илдәге виртуаль һатыу бер триллион һумға етәсәк. Оҙаҡламай Башҡортостанда ауыл хужалығы тауарҙары ла виртуаль баҙарҙа һатыла башлай.
Республика етәкселеге һәр ағас йортта янғын сигнализацияһы ҡуйырға ҡуша
Өфөлә яманаты таралған такси эш башланы
Бөтә донъяла тиерлек эшләгән такси хеҙмәте Башҡортостанға ниндәй «күстәнәстәр» алып килер? Оторбоҙмы, әллә отолорбоҙмы?
Башҡортостан мәктәптәрендә яңы фән барлыҡҡа киләсәк
Киләһе уҡыу йылынан балалар финанс белем ала башлай. Ҡайһы бер мәктәптәрҙә бюжет нигеҙҙәрен әле үк өйрәнәләр.


text:
Өфөлә Еңеү көнө байрам салюты менән тамамланасаҡ Фото: Олег Яровиков
Өфөлә Еңеү көнө байрам салюты менән тамамланасаҡ
Өфөлә Еңеү көнө байрам салюты менән тамамланасаҡ Фото: Олег Яровиков
ӨФӨ, 2016 йыл, 6 май. /«Башинформ» мәғлүмәт агентлығы, Ксения Калинина/.
Өфөлә Еңеү көнө байрам салюты менән тамамланасаҡ. Төп саралар 9 майҙа В.И.Ленин исемендәге майҙанда ойошторола. Иртәнге сәғәт 10-да Еңеү паркында Башҡортостан хәрби комиссариаты офицерҙары һәм тынлы оркестры, Өфөләге ике тапҡыр Советтар Союзы Геройы М.Гәрәев исемендәге башланғыс осоу әҙерлеге мәктәп-интернаты кадеттары ҡатнашлығында Мәңгелек утҡа һәм Тыл эшсәндәре мемориалына сәскә һалыу тантанаһы була.
Иртәнге сәғәт 11-ҙә Октябрь проспекты буйлап «Үлемһеҙ полк» акцияһы үтә. Меңдәрсә кеше Бөйөк Ватан һуғышында башын һалған туғандары һәм яҡындарының фотоһүрәттәрен тотоп сығасаҡ. Дим районында марш Хәҡиҡәт урамында ойошторола. Өфөлә хәтер акцияһы өсөнсө йыл рәттән уҙғарыла. Быйыл 15 мең самаһы кешенең ҡатнашыуы көтөлә.
Киске сәғәт 7-лә Ҡала мәҙәниәт һарайының тынлы оркестры, «Мираҫ» фольклор ансамбле, шулай уҡ ҡаланың үҙешмәкәр йыр һәм бейеү коллективтары ҡатнашлығында концерт башлана. Йәш тамашасы театры «Әгәр беҙ һуғышты онотһаҡ, тағы һуғыш башланасаҡ…» исемле әҙәби-музыкаль композиция тәҡдим итә.
Байрам киске сәғәт 11-се яртыла Еңеү салюты менән тамамлана.
1941-1945 йылдарҙағы Бөйөк Ватан һуғышында Еңеүҙең 71 йыллығына арналған саралар тураһында тулыраҡ мәғлүмәт баш ҡала хакимиәтенең сайтында баҫылған.


text:
Рөстәм Хәмитов Рәиф Баҙиҡовтың «Кадрға сумыу» исемле фотокүргәҙмәһен ҡараныФото: Башҡортостан Башлығының матбуғат хеҙмәте
Рөстәм Хәмитов Рәиф Баҙиҡовтың «Кадрға сумыу» исемле фотокүргәҙмәһен ҡараны
Рөстәм Хәмитов Рәиф Баҙиҡовтың «Кадрға сумыу» исемле фотокүргәҙмәһен ҡараныФото: Башҡортостан Башлығының матбуғат хеҙмәте
ӨФӨ, 2016 йыл, 1 февраль. /«Башинформ» мәғлүмәт агентлығы, Александр Смирнов/.
30 ғинуарҙа Өфөлә Башҡортостан Башлығы Рөстәм Хәмитов Рәсәйҙең һәм Башҡортостандың атҡаҙанған мәҙәниәт хеҙмәткәре, «Республика Башкортостан» гәзите фотохәбәрсеһе Рәиф Баҙиҡовтың 70 йәшенә арналған «Кадрға сумыу» исемле фотокүргәҙмәне ҡараны.
«ВДНХ-ЭКСПО» күргәҙмәләр комплексында фоторәссамдың 70 иң яҡшы эше ҡуйылған. Улар араһында 1970-80 йылдарҙа төшөрөлгән унға яҡын тарихи фотоһүрәттәр бар, ҡалғандары – яңы, тамашасыға тәүге тапҡыр тәҡдим ителә. Экспозицияның күпселек өлөшөн республикала барған хәл-ваҡиғаларҙан үҙенсәлекле репортаждар тәшкил итә.
– Рәиф Карам улы Баҙиҡов – билдәле фоторәссам. Бөгөнгө күргәҙмәләге эштәре уны тәбиғәттең күркәмлеген, тормош матурлығын һәм ябай кешеләрҙең тормошон аңлаған кеше булараҡ һүрәтләй, – тип тәьҫораттары менән уртаҡлашты Рөстәм Хәмитов. – Бында яһалма фотоһүрәттәрҙе күрмәҫһең. Барыһы ла тормоштан алынған. Ысын тормош, ысын хистәр, кисерештәр. Быларҙың һәммәһе лә Рәиф Карам улының ошо мәлдәрҙе тотоп ала белеүе хаҡында һөйләй. Һуңғы ваҡытта Өфөлә байтаҡ сағыу күргәҙмәләр ойошторола. Миңә был бик оҡшай. Рәиф Карам улының ижады – шуларҙың береһе.
Рәиф Баҙиҡовтың ижади эшмәкәрлеге «Төҙөүсе тауышы» гәзите менән хеҙмәттәшлек итеүҙән башлана. 1980 йылда ул «Вечерняя Уфа» гәзитендә эшләй башлай, 1983 йылдан бөгөнгәсә – «Республика Башкортостан» ижтимағи-сәйәси гәзитендә фотохәбәрсе. Рәсәйҙең һәм Башҡортостандың Фоторәссамдар союзы ағзаһы. Башҡортостандың Журналистар союзы ағзаһы. Рәсәйҙең иң яҡшы фоторәссамдары иҫәбенә инә.


text:
Фото:
БР финанс министры интернет менән ҡулланыусыларҙың һорауҙарына яуап бирҙе
Фото:
7 декабрҙә «Ижтимағи электрон гәзит» сайтында (www.i-gazeta.com) Башҡортостан Республикаһының финанс министры Рузалия Хисмәтуллинаның онлайн-конференцияһы үтте.
Бер сәғәт дауамында финанс министры һорауҙарға яуап бирҙе. 17 сәғәттән 18-гә тиклем «Министрға һорау бир!» бүлегендә тейешле форма тултырып, «Ижтимағи электрон гәзит»те уҡыусы һәр кем уға мөрәжәғәт итә ала ине.
Интернет менән ҡулланыусылар өсөн i-gazeta.com сайтынан видеотрансляция «Башинформсвязь» асыҡ акционерҙар йәмғиәте ярҙамында ойошторолдо.
Рузалия Хисмәтуллинаның виртуаль киңлектәге әңгәмәһе «Ижтимағи электрон гәзит» һәм «Башинформ» агентлығы материалдарында сағылыш табасаҡ.
Тейешле техник эштәр башҡарылғандан һуң, «Ижтимағи электрон гәзит» сайтында онлайн-конференция буйынса тулы видеоотчет урынлаштырыласаҡ.


text:
Өфөлә тәүге тапҡыр «Башҡарма» фин-татар төркөмө сығыш яһаясаҡ
Башҡортостанға тәүге тапҡыр гастролдәр менән легендар «Башҡарма» фин-татар төркөмө килә. Концерт 9 апрелдә Өфөнөң «Нур» татар дәүләт театрында үтәсәк.
Ғәйәт ҙур «Концерт. Хельсинки-Өфө» шоу-программаһы БР-ҙа Милләт-ара татыулыҡты нығытыу йылына арнала. Проектта легендар «Башҡарма» фин-татар төркөмө һәм уның солисы Дениз Бәҙретдин, шулай уҡ виртуоз ҡурайсы Роберт Юлдашев, билдәле йырсы һәм композитор Нәзирә Яппарова ҡатнаша.
Белешмә. «Башҡарма» ансамбле Финляндияла уҙған быуаттың 70-се йылдарында барлыҡҡа килгән. Тап ошо йылдарҙа татар диаспораһы вәкилдәре үҙҙәренең көнбайыш аранжировкаһындағы традицион милли музыкаһын таҫмаға яҙҙыра һәм тамашасылар алдында электр гитараһы һәм барабан оҙатыуында башҡара башлай. Уларҙың стиле – үҙенсәлекле «фьюжн», унда берләштереп булмаҫлыҡ иҫке һәм яңы, көнсығыш һәм көнбайыш, заманса музыка һәм халыҡ йырҙары бергә ҡушыла. Төркөм Каустиненда Халыҡ музыкаһы фестивалендә сығыш яһағандан һуң киң билдәлелек ала. 1990 йылда «Башҡарма» Финляндияла үҙенең беренсе «Kizleu» альбомын сығара, бер йылдан һуң уңышлы гастролдәре менән бер рәттән был альбом Рәсәйҙә лә донъя күрә.


text:
Баш ҡалала депутаттар ҡала Советының яңы рәйесен һайланыФото: автор фотоһы
Баш ҡалала депутаттар ҡала Советының яңы рәйесен һайланы
Баш ҡалала депутаттар ҡала Советының яңы рәйесен һайланыФото: автор фотоһы
ӨФӨ, 2016 йыл, 27 сентябрь. /«Башинформ» мәғлүмәт агентлығы, Арина Рәхимҡолова/.
Дүртенсе саҡырылыш Өфө ҡала Советын Валерий Трофимов етәкләне. 27 сентябрҙә Советтың тәүге ултырышында депутаттар бер тауыштан уны һайланы. Валерий Трофимовтың кандидатураһын ҡала Советында күпселекте тәшкил иткән «Берҙәм Рәсәй» партияһының фракцияһы тәҡдим итте. Ҡала Советы депутаты Вячеслав Рябов үҙ-үҙен күрһәткән. Рәйес күпселек тауыш менән һайланды.
Яңы рәйестең депутат булып эшләү тәжрибәһе бар — ул 2008-2012 йылдарҙа икенсе саҡырылыш Өфө ҡала Советы составында булғайны.
Әлеге ваҡытта Валерий Трофимов — «Энергоинжиниринг» яуаплылығы сикләнгән йәмғиәте директоры. Уға ҡала Советы рәйесе һәм депутаты вазифаларын башҡарған өсөн эш хаҡы түләнмәй.
Валерий Трофимов 1959 йылдың 6 сентябрендә тыуған. 1981 йылда Өфө авиация институтын тамамлаған. 1981 йылдан В.И.Ленин исемендәге Өфө приборҙар эшләү заводында инженер-конструктор булып эшләгән. 1986 йылдан Валерий Трофимов Өфөләге «Электроаппарат» заводында төрлө вазифаларҙа эшләгән, артабан оҙаҡ ваҡыт уға етәкселек иткән. 2000 йылда ул машина эшләүҙе үҫтереү өлкәһендәге хеҙмәттәре өсөн Башҡортостандың Сәнәғәт сәйәсәте буйынса дәүләт комитетының почет грамотаһы менән бүләкләнгән, шулай уҡ «Рәсәй профессионалдары» миҙалы һәм башҡа наградалар менән билдәләнгән.


text:
Башҡортостан халҡы коммуналь хеҙмәттәр өсөн 910 мең һумдан ашыу артыҡ түләгән
Ағымдағы йыл башынан алып Башҡортостан Республикаһы Дәүләт торлаҡ инспекцияһына торлаҡ-коммуналь түләүҙәрҙең дөрөҫлөгөн асыҡлау буйынса 145 мөрәжәғәт килгән. Уҙған йыл менән сағыштырғанда был йүнәлеш буйынса мөрәжәғәттәр 201 процентҡа артҡан.
«Башинформ» агентлығына БР Дәүләт торлаҡ инспекцияһынан хәбәр итеүҙәренсә, 43 осраҡта граждандар мөрәжәғәттәре прокуратура органдары аша килгән. Торлаҡ бина һәм коммуналь хеҙмәттәр өсөн түләүҙәрҙең нигеҙһеҙ арттырылыуын асыҡлау һөҙөмтәһендә республика халҡына 910 мең һумдан ашыу хаҡһыҙ иҫәпләнгән сумма кире ҡайтарып бирелгән.


text:
БР буйынса Эске эштәр министрлығы ҡарамағындағы Йәмәғәт советы граждандарҙы ҡабул итә
23 майҙа БР буйынса Эске эштәр министрлығының йәмәғәт ҡабул итеү бүлмәһендә граждандарҙы ҡабул итеү ойошторола. Республика халҡының мәсьәләләрен хәл итергә БР буйынса Эске эштәр министрлығы ҡарамағындағы Йәмәғәт советы ағзаһы Дмитрий Эйгенсон һәм БР буйынса Эске эштәр министрлығы полиция начальнигы урынбаҫары Радик Шаймөхәмәтов ярҙам итәсәк. Ҡабул итеү 15 сәғәттән алып 17 сәғәткә тиклем Ленин урамы, 7 адресы буйынса урынлашҡан республика Эске эштәр министрлығы бинаһында уҙғарыла. Ҡабул итеү бүлмәһенә инеү Коммунистик урамы яғынан. Алдан яҙылыу өсөн телефондар: (347) 279-47-05, 279-40-93.


text:
Төбәктә ипотека буйынса процент ставкаһын субсидиялау тәртибе раҫланды Фото: Олег Яровиков
Төбәктә ипотека буйынса процент ставкаһын субсидиялау тәртибе раҫланды
Төбәктә ипотека буйынса процент ставкаһын субсидиялау тәртибе раҫланды Фото: Олег Яровиков
ӨФӨ, 2016 йыл, 19 сентябрь. /«Башинформ» мәғлүмәт агентлығы, Галина Бахшиева/.
Башҡортостан Хөкүмәте торлаҡ кредиттары буйынса проценттарҙы түләүгә сығымдарҙың бер өлөшөн республика ҡаҙнаһынан өҫтәмә субсидиялау тәртибен раҫланы.
Документ төбәктә федераль субсидиялау программаһы сиктәрендә бирелгән кредиттар буйынса ипотека процент ставкаһын йылына 10 процентҡа тиклем өҫтәмә субсидиялау иҫәбенә яңы торлаҡҡа дәғүә итеүселәр һанын арттырыуға йүнәлтелгән пилот проектын тормошҡа ашырыу өсөн әҙерләнгән.
Алдан хәбәр ителгәнсә, проект 2016 йылдың 1 июненән федераль программа буйынса бирелгән ипотека кредиттары буйынса процент ставкаһын өҫтәмә субсидиялауҙы күҙ уңында тота.
Программала ҡатнашыусыларҙың исемлеге «Рәсәй ғаиләһе өсөн торлаҡ» программаһында ҡатнашыуға хоҡуҡлы граждандар менән сикләнгән. Бында торлаҡ шарттарын яҡшыртыуға мохтаждар сифатында иҫәптә тороусылар, шулай уҡ 35 йәшкә тиклемге йәш ғаиләләр һәм күсемһеҙ милектәре булыу-булмауға ҡарамаҫтан, ике һәм унан да күберәк бәлиғ булмаған бала тәрбиәләгән ғаиләләр инә.
Сара республика ҡаҙнаһы аҡсаһы иҫәбенә финанслана. 2016 йылда ошо маҡсатҡа 27,7 миллион, киләһе йылдарҙа йыл һайын 50 миллион һум ҡаралған.
Финанслау күләменән сығып, программаға 1800 самаһы кредитты индерергә мөмкин. Ҡабаттан иҫәпләгәндә, өҫтәмә торлаҡ төҙөү яҡынса 97 мең квадрат метр тәшкил итәсәк.


text:
Айыу-күбәләк
Айыу-күбәләктәр[1] (лат. Arctiidae, (урыҫ. Медведицы ) — Тәңкә ҡанатлылар ғаиләһендәге төн күбәләктәре. 7 меңдән артыҡ төрө билдәле, Рәсәйҙең Европа өлөшөндә 50-ләп төрө осорай. Күбеһенсә асыҡ һәм сыбар төҫтәге күбәләктәр, ҡайһы берҙәренән тыш, уртаса ҙурлыҡтағы йыуан кәүҙәле булалар. Түше йыш ҡына асыҡ төҫтә, күренеп торған тимгелдәре һәм һыҙыҡтары бар. Ата заттарның мыйыҡтары тарак һымаҡ, хортумсыгы ҡыҫҡа. Күбәләк ҡорттары ҡуйы төк менән ҡапланған, күбеһенсә үләнсел үҫемлектәр менән туҡланалар. Күбәләктәр кис һәм төндә актив, һирәк төрҙәре көндөҙ оса, мәсәлән, ҡанлы айыу-күбәләк. Кайя айыу-күбәләге (Arctia coja L.) төннә утҡа осоп килә; йыш ҡына болын айыу-күбәләге (Diacrisia sannio L.) һәм баҡа япрағы айыу-күбәләге (Parasemia plantaginis L.) — дымлы болондарҙа йәшәйҙәр. Күп төрҙәре һирәгәйә бара.
Ауыл айыу-күбәләге (Epicallia villica L.), ҡанаттарының йәйеме 50-60 мм. Алғы ҡанаттары ҡара төҫтә, аҡ таптары бар, арттағылары һары төҫтә, ҡара таплы. Май-июнь-июль айҙарында оса, күбәләк ҡорттары ҡара төҫтә, баштары ҡыҙыл, баҡа япрағы, кесерткән һ.б. үләнсел үҫемлектәрҙә йәшәйҙәр.
Айыу-күбәләк Герның (Caallimorpha quadripunctaria P.) ҡанат йәйеме 50—55 мм, алғы ҡанаттары ҡара төҫтә, ҡыйғас аҡ һыҙыҡлары бар, арттағы ҡанаты ҡыҙыл төҫтә, ҡара төрткеләре бар, июль-августта көндөҙ лә оса, күбәләк ҡорттары ҡара йәки һоро төҫтә, арҡаһында һары йәки ҡыҙғылт-һары һыҙығы һәм як-яғында ҡыҙғылт-һары һөялле һары һыҙыҡтары бар, баҡа япрағы, тукранбаш, ҡарағат һ.б. үҫемлектәрҙә йәшәйҙәр
Хужабикә айыу-аюкүбәләк (Pericallia matronula L.), ҡанат йәйеме 70—80 мм, ҡуйы көрән төҫтә, июнь-июльдә оса, ш.у. аюкүбәләк Геба (Ammobiota hebe L.), бикә аюкүбәләк (Panaxia dominula L.), ҡыҙыл таплы аюкүбәләк (Utetheisa pulchella L.) һәм һары аюкүбәләк (Arctia flavia) бар.
Ас (Mustela erminea), йыртҡыстар отряды һыуһарҙар ғаиләһенән имеҙеүсе хайуан. Европала, Азияла һәм Төньяк Америкала киң таралған. Кәүҙәһе һуҙынҡы, һығылыусан, оҙонлоғо 17—32 см, ҡойроғоноң оҙонлоғо 6—12 см, ауырлығы 200 г. Йәйен тиреһе көрән-һарғылт төҫтә, ҡышын — аҡ, ҡойроҡ осо ҡара йәки ҡоңғорт-ҡара. Ағастарғга яҡшы мена һәм яҡшы йөҙә. Ояларын өндәрҙә, ҡыуыштарҙа, ағас тамырҙары аҫтында яһай. Төнөн актив йәшәү рәүеше алып бара. Төп аҙығы — сысҡан һымаҡ кимереүселәр, ҡоштар, кәлтәләр. Аҫтар — моногамднар, йылға бер тапҡыр үрсейҙәр. Ҡушылыу ваҡыты яҙ йәки йәй башында. Балалары (уртаса 7-9 бала) киләһе йылдың яҙында тыуа. Ҡиммәтле тире бирә торған йәнлек.
Иҫкәрмәләр[үҙгәртергә | вики-тексты үҙгәртергә]
- ↑ Терминологический словарь по зоологии. Русско-башкирский и башкирско-русский (Т. Г. Баишев, 1952)


text:
Республикала яҙғы сәсеүгә орлоҡ әҙерләү аҙағына яҡынлаша
Башҡортостан хужалыҡтары яҙғы сәсеүгә 238 мең тонна орлоҡ әҙерләгән, был планға ҡарата 81 процент тәшкил итә. Республиканың Ауыл хужалығы министрлығы мәғлүмәттәре буйынса, ун ике районда яҙғы сәсеүгә етерлек күләмдә орлоҡ әҙерләнгән. Ә Борай, Иглин, Илеш һәм Ейәнсура аграрийҙары орлоҡ әҙерләү буйынса планды арттырып үтәгән.
Әлеге ваҡытта республиканың страховка фондына 17 мең тонна (38 процент) иген һалынған. Бында һигеҙ райондың хужалыҡтары планды үтәгән. Күсмә фондҡа ла иген һалыу буйынса эштәр әүҙем алып барыла, унда 43 мең тонна (76 процент) иген һалынған. Был эштәр 25 районда тулыһынса тамамланған. Күп йыллыҡ үләндәр орлоҡтары яртылаш әҙерләнгән.


text:
Төбәк иҡтисадын үҫтереү маҡсатында банктар тарафынан 272 миллиард һум кредит бирелгән
Хөкүмәт президиумы ултырышында шулай тип билдәләнде.Ултырышта банк секторының 2015 йылға тиклемге үҫеш стратегияһына йомғаҡ яһалды. Финанс планға ярашлы республиканың банк секторы байтаҡ күрһәткестәр буйынса ыңғай һөҙөмтәләрҙе дәлилләй. Әлеге ваҡытта хөкүмәттә 2030 йылға тиклем ошондай уҡ маҡсатлы документ әҙерләнә. Президиум ултырышында билдәләнеүенсә, банк секторы артабан да иҡтисадтың мөһим тармаҡтарын үҫтереүгә етди ярҙам күрһәтергә ниәтләй.


text:
Фото:
Әлшәйҙәр «Башҡортостан ынйылары» конкурсының Гран-прийын алды
Фото:
Әлшәй районының Пионерҙар һәм уҡыусылар һарайы коллективы финалы Әлшәй районының Раевка ауылында үткән ижади коллективтарҙың “Башҡортостан ынйылары” республика балалар фольклоры конкурс-фестивалендә Гран-при яуланы.
Финал ярыштарында ҡатнашыусылар араһында, ә улар 20 ине, йәнә бер нисә команда үҙен күрһәтә алды. Шулай итеп, беренсе урынды Ейәнсура районынан ижади төркөм алды. Икенсе урын Асҡын районы Пионерҙар һәм уҡыусылар һарайы тәрбиәләнеүселәрендә. Өсөнсө урынды Нефтекама менән Туймазы ҡалалары мәктәп уҡыусылары бүлеште.
Айырым ҡатнашыусылар республика конкурсының йомғаҡлау этабында «Иң яҡшы ҡатын-ҡыҙ роле", «Иң яҡшы ир-егет роле», «Иң яҡшы тикшеренеү эше өсөн», «Йолаларҙы һаҡлаған өсөн» һәм башҡа номинацияларҙа билдәләнде, тип хәбәр итте «Башинформ» агентлығына конкурстың координаторы — Башҡортостан Республикаһы Мәғариф министрлығының тәрбиә һәм өҫтәмә белем биреү бүлеге начальнигы Мәрүә Ғилметдинова.


text:
Өфөлә ҡала янындағы күсемһеҙ милеккә һәм ер участкаларына хаҡтар арта
Февралдә Өфө янындағы йорт һәм коттедждарға уртаса хаҡ 0,8 процентҡа артҡан. «Эксперт» күсемһеҙ милек агентлыҡтары селтәре мәғлүмәте буйынса, бөтә йорттар, коттедждар һәм таун-хаустар буйынса тәҡдим ителгән уртаса хаҡ квадрат метрына 26,2 мең һум тәшкил итә.
Иң арзан йорт 450 мең һум тора. Ул Иглинда урынлашҡан. Майҙаны – 42 квадрат метр. Иң ҡыйбат күсемһеҙ милек объекты 18 миллион һумға һатыла. Булгаковтағы коттеджға ошондай хаҡ ҡуйылған. Йорт майҙаны – 300 «квадрат».
Ер участкаларына килгәндә, уларҙың уртаса хаҡы сутыйға 45,5 мең һум тәшкил итә. Бер айҙа ул 1,1 процентҡа күтәрелгән.
Иң ҡыйбат участка 8 Март ҡасабаһында өс миллион һумға һатыла. Уның ҙурлығы 16 сутый. Иң арзаны Иглиндан тәҡдим ителә – 150 мең һумға 15 сутый.


text:
Аҡ сәпсек
Аҡ сәпсек (кәмәрсек, кәмәрсен, боҙтишкес, сәберсәк, сәбәрсен) (лат. белая трясогузка, лат. Motacilla alba) — Австралиянан башҡа бөтә илдәрҙә йәшәй, бөжәктәр менән туҡлана, йорт тирәһендә йыш оялай, ерҙә йөрөгәндә ҡойроғон һелкетеп йөрөй торған ҡаралы сыбар аҡ сәпсек.
Ҡылыҡһырлама[үҙгәртергә | вики-тексты үҙгәртергә]
Турғай ҙурлыҡ. Оҙон ҡойроҡло һәм төҙөк кәүҙәле матур ҡош. Ҡойроғон өҙлөкһөҙ бәүелтеп, туҡтай-туҡтай йүгереп йөрөй. Арҡаһы, аҡһыл һоро, түбәһе, елкәһе ҡуйы һоро. Тамағы, түше, ҡанаттары һәм ҡойроғо ҡара. Ҡанаттарында, ҡойроғоноң ике яҡ ситендә аҡ һыҙыҡтар бар, ҡорһаҡ яғы аҡ. Башҡа сәпсектәрҙән. дөйөм аҡ төҫө менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «тити-түри», «тирлит».
Йәшәү рәүеше[үҙгәртергә | вики-тексты үҙгәртергә]
Йылға буйҙарында йәшәй. Бөжәктәр менән туҡлана. Күсмә ҡош. Киң таралған. Таш араларында, ағас ҡыуыштарында, иҫке ҡоролмаларҙа оялай, һоро таплы 5—6 бөртөк аҡ йомортҡаһы була.
Галерея[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
Э. Ф. Ишбирҙин. Башҡортостан ҡоштары китабы. Өфө,1986 йыл. ИБ № 3478 28.693.35 И 90


text:
Шанхай хеҙмәттәшлек ойошмаһы саммиты Өфөлә 2015 йылдың 9–10 июлендә үтәсәк
ӨФӨ, 2014 йыл, 14 сентябрь. /«Башинформ» мәғлүмәт агентлығы/.
12 сентябрҙә Рәсәй Федерацияһы Президенты Владимир Путин Дүшәнбелә (Тажикстан Республикаһы) Шанхай хеҙмәттәшлек ойошмаһы ағзалары булған дәүләт башлыҡтары Советы ултырышында, Рәсәй Шанхай хеҙмәттәшлек ойошмаһы рәйесе функцияларын үтәүгә бөтә етдилек менән ҡарай, тип белдерҙе.
— Рәйеслек итеү осоронда төрлө кимәлдәге йөҙләгән сара үткәрергә планлаштырабыҙ, уларҙың иң мөһиме – 2015 йылдың 9–10 июлендә Өфө ҡалаһында үтәсәк, Рәсәйҙә Шанхай хеҙмәттәшлек ойошмаһы ағзалары булған дәүләт башлыҡтары саммиты буласаҡ.
Уның әйтеүе буйынса, Шанхай хеҙмәттәшлек ойошмаһында Рәсәйҙең рәйеслегенең өҫтөнлөктәре араһында – ойоштороу ролен һөҙөмтәле төбәк хәүефһеҙлеге механизмы булараҡ нығытыу, күп яҡлы эре иҡтисади проекттарҙы эшләтеп ебәреү, мәҙәни һәм гуманитар бәйләнештәрҙе тәрәнәйтеү, көнүҙәк төбәк һәм глобаль мәсьәләләргә дөйөм алымдар әҙерләү.
— Әҙерлек өлөшөндә беҙҙә барыһы ла планға ярашлы бара. Саммитарҙы бөтөнләй тыныс ҡабул итәсәкбеҙ һәм яҡшы итеп үткәрәсәкбеҙ. Был сараның бик ҙур яуаплылыҡ йөрөтөүен, ҙур эш икәнлеген һәм уға күп көс һалырға тура киләсәген аңлайбыҙ, – тине Рөстәм Хәмитов Дүшәнбелә Шанхай хеҙмәттәшлек ойошмаһының Эшлекле советы идаралығы ултырышының аҙағында.
Шанхай хеҙмәттәшлек ойошмаһы саммитынан һуң Рәсәй, Ҡаҙағстан, Үзбәкстан, Ҡырғыҙстан, Тажикстан президенттары һәм Ҡытай Халыҡ Республикаһы Рәйесе документтар пакетына, шул иҫәптән Дүшәнбе декларацияһына ҡул ҡуйҙы.


text:
Башҡорт теленән заманса дәреслектәр- бөгөнгө көн талабы
Башҡорт теленән заманса дәреслектәр- бөгөнгө көн талабы
Башҡорт теленән заманса дәреслектәр- бөгөнгө көн талабы (доклад)
Икенсе быуын Федераль белем биреү стандарттары шарттарында дәрестәр6ең структураһы тамырҙан үҙгәрә. ғалимдар дәреслектәрҙе төҙөгәндә уҡыусыларға әзер белем биреү менән шөғөләнмәйенсә, белемде уҡыусылар6ың ү66әренән таптыртыу алымдарын кү66ә тотоп эшләргә, белемдәр6е тормышта ҡуллана белергә өйрәтеүҙе иҫәпкә алырға тейештәр. Шул осраҡта ғына бе66ең уҡыусылар яңы тормош шарттарына яраҡлашҡан, ғөмуми мә6әни үҫешкә ирешкән, үҙ фекере бул4ан һәм йәмғиәткә файҙалы шәхестәр буласактар.
Мәктәп шарттарында универсаль уҡыу эшмәкәрлеге – ул уҡыу-уҡытыу процесында уҡыусыларҙа белем алыуға ыңғай мотивация булдырыу аша яңы белем, күнекмә һәм компетенцияларҙы үҙ аллы уңышлы үҙләштереү, йәғни уҡый белеү мөмкинлеген биреүсе дөйөмләштерелгән эшмәкәрлек. Был эшмәкәрлек уҡыусы тарафынан социаль тәжрибәне аңлы һәм әүҙем рәүештә үҙләштереү һөҙөмтәһендә формалаша. Шуға ла башланғыс кластар6ан уҡ уҡыусыларҙы уҡыу эшмәкәрлеген үҙ аллы планлаштырырға, тикшерергә, баһаларға өйрәтергә кәрәк.
Заманса дәрестең нәтижәле, бала, атай-әсәй, дәүләт ҡыҙыҡһыныуы менән туранан-тура бәйләнештә булыуы шарт. Бындай дәрестә беренсе урында баланың үҙ аллы эшсәнлеген ойоштороу мөһим булып тора. Тимәк, традицион дәрестәр6ән айырмалы булараҡ, уҡытыусы ә6ер материалды биреүсе түгел, ә белем алыу6ы ойоштороусы булырга, уҡыусыны үҙ алдына маҡсат ҡуйырға һәм уны тормошҡа ашырыу юлдарын үҙе таба алыу дәрәжәһенә күтәрергә тейеш.
Хә6ерге заман уҡытыусыһы шәхес үҫеше өсөн шарттар тыуҙырырға һәм был процесс менән идара итә белергә тейеш. Шул осраҡта ғына мәктәп тамамлаусылар фекер йөрөтә белгән, аҡыллы, төрлө хәлдәрҙә юғалып ҡалмай торған кешеләр булып үҙ аллы тормошҡа юл алалар. Уҡытыусы, үҙенең бөтөн булған белемен һәм күнекмәләрен ҡулланып, фекер йөрөтөргә сәләтле, уҡытыу процесы менән ҡызыҡһынған шәхес тәрбиәләү маҙсатын ҡуя, уҡыусыны ижади эшсәнлеккә тарта. Йәғни уҡыусының дәрес темаһын асыуға, уҡыу проблемаһын табыуға һәм сисеүгә үҙе ынтылыуы кәрәк. Ниндәй6ер проблеманы, мәсьәләне әлегә белеп етмәүен төшөнөп, үҙ-үҙенә бурыс ҡуйыуы фарыз. Маҡсатты үҙе ҡуя, белем алыуҙы аңлап үтәүгә ынтылыу - төп маҡсаттарҙың береһе булып тора. Бала алынған проблемалар6ы хөл итеү юлдарын эҙләргә, таба белергә тейеш. Бында уҡытыусы балаға һиҙҙермәй генә яр6ам итә, проблеманы сисеү алымдарын табышырға өйрәтергә бурыслы.
Дәреслектәрҙең йөкмәткеһе яңы мағариф стандарттарына тура килергә тейеш. Уларҙың тышы ла, эсе дә ҡызыҡ булыу мотлаҡ. Башҡорт теле биремдәре башҡа дәрестәр менән тура килһен ине. Сөнки был программаны еңел үҙләштерергә ярҙам итәсәк. Шуға күрә, авторҙарға башҡа фәндәр менән бәйләнеш урнаштырыуҙы ла иҫәпкә алырға кәрәк, тип уйлайым. Балаларға тапшырылған биремдәр үтәй алырлыҡ, ә күнегеүҙәр ҡы6ыҡһыныу уятырға тейеш. Яңырыш беҙгә бик кәрәк. Балаларға ғына түгел, уҡытыусыларға ла китаптар менән эшләү ауыр. Хәҙерге башҡорт теле программаһында телмәр үҫтереүгә ҡарата мөһим талаптар ҡуйылһа ла, ғәмәлдә телде өйрәнеү эше грамматика уҡытыуға ҡайтарып ҡалдырыла, йәғни грамматика менән үтә мауығыу күҙгә ташлана.
Замана талаптарына тура килтереп китаптар төҙөү мотлаҡ. Яңы китаптарға сифатлы рәсемдәр, фотолар ҡуйып уҡыусылар6ы ҡызыһындырырға кәрәк. Былар башҡортсаны сит тел булараҡ өйрәнеүселәр өсөн бигерәк тә мөһим. Мәсәлән, практик биремдәр ҙә бик аҙ, йәғни без айырым бер ҡағиҙәләр өйрәнәбеҙ, ләкин улар6ы ү6ләштереп ҡалыу өсөн практик биремдәр булыуы ла кәрәк. Китаптарҙа текстар һәм ҡағиҙәләр генә булырға тейеш. Һәр ҡағиҙәнән һуң төрлө ҡимәлдәге биремдәр күберәк булһын ине. Мин үҙем күнегеүҙәрҙе уҡыусыларҙың әҙерлек ҡимәленә ҡарап, төрлөсә үҙгәртергә тырышам. Уҡытыу урыҫ телендә алып барылған мәктәп уҡыусылары өсөн һүҙлектәр китаптың артҡы биттәренә лә өҫтәлгән, әммө бында ул бик аҙ күләмдә бирелгән. Шуның өсөн дә мин һүҙҙәрҙе күберәк өҫтәргә тәҡдим итәм. Шулай уҡ телмәрҙә йыш ҡулланыла троған һүҙҙәрҙең дә булыуы мотлаҡ, тип һанайым, сөнки телде саҡ өйрәнеп килгән бала өсөн былар бик әһәмиәтле. Урыҫ телле балалар өчен бирелә торган дәреслектәрҙә тел уҡытыуға заманса технологиялар менән килеп кергән үҙ баһалауға айырым иғтибар итеүгә баҫым яһарға кәрәк. Мәсәлән, «һин был һорауға яуап бирә алаһыңмы? Фекереңде текст буйынса иҫбатла!» һ.б. урынлы биремдәр балалар ал4ан белемде үҙҙәренән тикшертеп тороуға ҡоролһон ине. Дәреслектә хикәйәнең йөкмөткеһен аңлағанды тикшереү маҡсатынан дөрөҫ һәм ялған яуаплы һөйләмдәрҙөн төҙөлгән таблицалар ҡулланыу ҙа отошло.
Уҡытыу урыҫ телендә алып барылған мәктәптәге башҡорт балалары өсөн тел уҡытыу6ың төп бурысы — уҡытыусылар6а әсә телен өйрәнеүгә ҡызыҡһыныу, омтолош, эҙләнергә теләк уятыу, тел дәрестәрендә алған белем һәм күнекмәләр6е көндәлек тормошта ҡуллана белеү. Дәреслектә теоретик материал аңлайышлы итеп, схема һәм таблицаларга һалып, ә нығытыу өсөн тел һәм телмәр күнегеүҙәре бай һәм төрлө итеп бирелеүен теләр инем. 1-се һәм 2-се кластар6а алған белемдәр, ябай6ан ҡатлаулыға таба барыу принцибын һаҡлаған хәлдә, тәрән э6леклелектә дауам ителә. Күнегеү6әр6ең төрлө булыуы айырыуса отошло булыр ине. Ижади эшкә иғтибар ителһен, уларҙы шартлы билдәләр менән күрһәтеү ҙә иғтибарға лайыҡ. Уҡыусыларҙың фекерләү ҡеүәһен үҫтереүгә, әйләнә-тирәне танып белеүгә, тексты анализлауға, бәйләнешле телмәрҙе үҫтереүгә лә ҙур урын бирелгән. Дәреслектәге хикәйәләр, күнегеүҙәр белем биреү менән бер рәттән, тәрбиәүи маҡсатҡа ла эйә. һәр текст аҙағында бирелгән һңҙҙәрҙе (дәреслектә бирелә) табып, уларҙың мәғәнәҙенә төшөнөү, һөйләмдә ҡулланырға өйрәтеү тел байлыгын үҫтерергә булыша. Дәреслектә һәр тема аҙағында уҡыусылар6ың белем һәм күнекмәләрен тикшереү өсән тестар, һорауҙар бирелеүе лә бик уңышлы. Картина, һүрәттәр буйынса хикәйә төҙәү, инша яҙҙырыу,башланған хикәйәне дауам итеү, хикәйәнең йөкмәткеһен шиғыр юлдарына һалыу , бер-береһенең һөйләгәнен тыңлап, һорауңҙар биреү , дөрөҫ яуаптарҙы дәлилләү, иҫбатлау һәм йомғаҡлау кеүек эштәр һәр дәрестә үткәрелһә, баланың ижади фекерләүҙе үҫәсәк һәм, әлбиттә, уның телмәре байыясаҡ.Телмәр этикаһының ҡағиҙәләренә төшөндөрөү баланың ижади үҫешен әүҙемләштереүҙә ярҙам итә,телмәре бай уҡыусы бер ниндәй ситуацияла ла юғалып ҡалмаясаҡ.
Комментарии (0)


text:
Фото:
Мәскәүҙә Рәсәй медицина берләшмәһе менән Башҡортостандың Медицина лигаһы араһында килешеүгә ҡул ҡуйылды
Фото:
Йома, 27 апрелдә, Мәскәүҙә Рәсәй медицина берләшмәһе менән Башҡортостандың Медицина лигаһы араһында килешеүгә ҡул ҡуйылды. Документҡа академик Евгений Чазов һәм БДМУ профессоры Шамил Ганцев ҡул ҡуйҙы. Ул төрлө йүнәлештәрҙә — һаулыҡ һаҡлау өлкәһен ойоштороу, инновацион технологиялар, медицина кадрҙарын әҙерләү буйынса хеҙмәттәшлек итеүҙе күҙ уңында тота.
— Әгәр ҙә беҙ Башҡортостанда эре компетенция үҙәктәрен булдырыуға өлгәшһәк, юғарыраҡ кимәлгә сығасаҡбыҙ, — тип иҫәпләй Шамил Ганцев. – Үҙәк ғилми тикшеренеү институттары федераль медицина берләшмәһе составында эшләй. Улар менән хеҙмәттәшлек итеп, әлбиттә, республикала медицинаны һәм фәнде үҫтереү өсөн яңы импульс аласаҡбыҙ. Килешеү беҙҙең өсөн ҙур мөмкинлектәр аса. Тик быны дөрөҫ итеп, төптән уйлап үткәреү зарур. Формаль рәүештә ҡул ҡуйыу ғына түгел, ә эшләргә кәрәк.
Мәскәүҙә Башҡортостан Республикаһы көндәре шәмбе, 28 апрелдә, Башҡортостан кинематографсылары төшөргән документаль, нәфис һәм анимацион фильмдар күрһәтеү менән тамамланасаҡ.


text:
Баш ҡалала йылғаларҙың кимәле күтәрелеүе дауам итә Фото: Олег Яровиков
Баш ҡалала йылғаларҙың кимәле күтәрелеүе дауам итә
Баш ҡалала йылғаларҙың кимәле күтәрелеүе дауам итә Фото: Олег Яровиков
ӨФӨ, 2016 йыл, 22 апрель. /«Башинформ» мәғлүмәт агентлығы, Артур Басиров/.
Башгидромет мәғлүмәттәре буйынса, Өфөлә йылғаларҙың кимәле күтәрелеүе дауам итә.
Иртәнге сәғәт 8-гә баш ҡалала Ағиҙел йылғаһында һыу кимәле 726 сантиметр (тәүлегенә +11 сантиметр), Ҡариҙелдә (Шакша биҫтәһендә) — 812 сантиметр (+16), Дим йылғаһында (Бочкарёв ауылы) — 332 сантиметр (+7) тәшкил иткән.
Башгидромет белгестәре күҙаллауынса, быйыл ташҡын мәлендә Дуҫлыҡ монументы эргәһендә Ағиҙелдең кимәле 830 сантиметрға етәсәк. Шакша биҫтәһендә Ҡариҙел йылғаһы — 860, Дим (Бочкарёв ауылы) 680 сантиметрға күтәреләсәк.


text:
Башҡортостанда Радик Гәрәев исемендәге конкурс ойошторола
Башҡортостандың Яңауыл районы хакимиәте билдәле йырсы Радик Гәрәев исемендәге асыҡ конкурс үткәрергә ҡарар итте. Документта билдәләнеүенсә, бәйге Радик Гәрәевтың вокаль мираҫын һаҡлап ҡалыу һәм популярлаштырыу маҡсатында ойошторола. Башҡортостандың һәм Рәсәйҙең халыҡ артисы, халыҡ-ара, бөтә Союз, бөтә Рәсәй конкурстары лауреаты, иҫ киткес йырсы, талантлы артист, һәләтле етәксе Радик Гәрәевтың тауышы Рәсәйҙең барлыҡ төбәктәрендә генә түгел, яҡын һәм алыҫ сит илдәрҙә лә яңғыраны. Беҙ уны бөгөн дә юҡһынып йәшәйбеҙ.
Был конкурсты үткәреү Яңауыл районында матур йолаға әүерелер, йәш башҡарыусыларҙы ижадҡа дәртләндерер, ҙур сәнғәт донъяһына бер баҫҡыс булыр, тип ышана ойоштороусылар. Конкурста ҡатнашыу өсөн Өфө сәнғәт училищеһы, Өфөнөң 1-се педагогия колледжы студенттары, республиканың төньяҡ-көнбайыш төбәгендә йәшәүсе йырсылар саҡырыла. Жюриға Башҡортостандың һәм Рәсәйҙең атҡаҙанған сәнғәт эшмәкәре, республиканың халыҡ артисы, профессор, Башҡортостан дәүләт опера һәм балет театрының баш хормейстеры Эльвира Ғәйфуллина етәкселек итәсәк.
Конкурсҡа йомғаҡ 23 мартта Яңауыл районы мәҙәниәт йортонда яһаласаҡ. Сара 12 сәғәттә башланып, 19 сәғәттә Гала-концерт менән тамамланасаҡ.
Яңауыл районы хакимиәте менән ойошторолған был конкурс хаҡында «Кызыл таң» гәзитендә хәбәр ителә.


text:
Төбәктең бишенсе районында ҡара сиңерткәгә күрә ғәҙәттән тыш хәл режимы индерелде
26 июндә хәҙәттән тыш хәл режимы ауыл хужалығы сәсеүлектәрендә, болондарҙа һәм көтөүлектәрҙә ҡара сиңерткеләрҙең киң таралыуы менән бәйле республиканың Белорет районында иғлан ителде, тип хәбәр итә РФ Ғәҙәттән тыш хәлдәр министрлығының Башҡортостан Республикаһы буйынса баш идаралығының матбуғат хеҙмәте. Шулай итеп, ҡара сиңерткеләрҙең ябырылыуына дусар булған райондарҙың һаны бишкә етте.
Иҫегеҙгә төшөрәбеҙ, үткән аҙнала ғәҙәттән тыш хәл Баймаҡ һәм Әбйәлил, был аҙнала Учалы һәм Йылайыр райондарында иғлан ителде.
Ғәҙәттән тыш режим райондарҙа махсус бойороҡҡа тиклем һаҡланасаҡ.


text:
Республиканың биш районында иген урып йыйыу тамамлана
Башҡортостан майҙандарының 63 процентында, йәғни бер миллион гектарҙан ашыу майҙанда иген урып йыйылған, 62 процентында – һуғылған.
Шул уҡ ваҡытта республиканың биш районында иген һәм ҡуҙаҡлы иген культураларын урып йыйыу аҙағына ла яҡынлаша. Архангел, Благовещен, Дүртөйлө, Стәрлетамаҡ һәм Саҡмағош райондарында иген 80 процент майҙанда йыйылған.
БР Ауыл хужалығын консультациялау үҙәге белгестәре уңыш күрһәткестәренең түбәнәйеү тенденцияһын билдәләй. Шулай итеп, әлегә Башҡортостанда уртаса алғанда гектарынан 11,2 центнер ашлыҡ йыйып алына.
Илеш районы аграрийҙары иген урып йыйыу буйынса алдынғылыҡты бирмәй – гектарынан 18 центнер. Стәрлетамаҡ игенселәренә лә етеүселәр юҡ – улар 91,5 мең тонна иген һуғып алған.


text:
Башҡорт хореографы Марат Кәримов Ҡазанда V Халыҡ-ара фестивалдә мастер-класс күрһәтә
26 — 29 мартта Татарстан Республикаһының баш ҡалаһында хореография училищелары һәм мәктәптәренең V халыҡ-ара фестивале үтә. «Татар-информ» агентлығының хәбәр итеүенсә, М.Жәлил исемендәге Татар академия дәүләт опера һәм балет театры сәхнәһе Рәсәйҙең хореографик белем биреү йорттары уҡыусылары, шулай уҡ сит ил ҡунаҡтары өсөн бер нисә көнгә бейеү майҙанына әйләнә.
Быйыл ҡатнашыусылар исемлегендә А.Ваганова исемендәге Рус балеты академияһы (Санкт-Петербург), И.Моисеев исемендәге Дәүләт академия халыҡ бейеүҙәре ансамбле ҡарамағындағы мәктәп-студия , Белорус дәүләт хореография колледжы (Минск), шулай уҡ Пермь, Новосибирск, Краснодар, Башҡортостан, Һарытау, Воронеж һәм башҡа Рәсәй ҡалаларынан хореографик белем биреү йорттары бар.
Классик һәм халыҡ бейеүҙәре традицияһын һаҡлау, йәштәр араһында бейеү сәнғәтен пропагандалау, һәләтле йәштәрҙе табыу, уларҙың башҡарыу оҫталығын арттырыу форумдың төп маҡсаты иҫәпләнә.
Фестиваль программаһына түбәндәгеләр инә: асыу һәм ябыу тантанаһы, ике концерт һәм йомғаҡлаусы гала-концерт. Хореографик училище һәм мәктәптәрҙең фестивале дауамында Р.Нуреев исемендәге Башҡорт хореография колледжының алдынғы педагогы Марат Кәримов һәм Марий Эл Республикаһының И.С.Палантай исемендәге Республика сәнғәт колледжы художество етәксеһе, Рәсәйҙең атҡаҙанған артисы, Марий Эл Республикаһының халыҡ артисы Константин Ивановтың мастер-кластары үтәсәк.
V Халыҡ-ара фестивалдең ойоштороу комитетын РТ Премьер-министры урынбаҫары – мәҙәниәт министры Зилә Вәлеева етәкләй (уның Башҡортостанда тыуыуын билдәләргә кәрәк).
Фестивалдә ҡатнашыусыларға дипломдар һәм ҡиммәтле бүләктәр тапшырыласаҡ.
Бындай беренсе Халыҡ-ара фестиваль Ҡазанда 2001 йылда ЮНЕСКО-ның «Балет теле – донъя теле» программаһы һәм I Йәш балет артистары халыҡ-ара конкурсы сиктәрендә үткәрелгәйне.


text:
Фото:
Башҡортостан Президенты муниципаль хеҙмәткәрҙәрҙе һөнәри байрамдары менән ҡотланы
Фото:
Урындағы үҙидара көнөн байрам итеү алдынан Өфөлә республиканың иң яҡшы муниципаль хеҙмәт вәкилдәрен ҡотланылар. Тантаналарҙа Башҡортостан Президенты Рөстәм Хәмитов ҡатнашты.
— Бөгөн Рәсәй был байрамды яңы сифатта – илебеҙгә ҡайтҡан ватандаштарыбыҙ – Ҡырым Республикаһы һәм Севастополь ҡалаһы халыҡтары менән бергә ҡаршылай. Был тарихи ваҡиғаның әһәмиәтен баһалау ҡатмарлы, ул беҙҙе илебеҙ, халҡыбыҙ өсөн тағы ла берҙәмерәк, көслөрәк һәм ғорурыраҡ итте. Хәҙер ҡырымдарға күсеү осоронда ҡатмарлы мәсьәләләрҙе яйға һалыуҙа ярҙам итергә кәрәк. Һәм беҙ һеҙҙең менән был эштә бик әүҙем ҡатнашасаҡбыҙ. Ил етәкселеге беҙгә ҙур ышаныс күрһәтте – 14 иң иҡтисади ныҡ төбәктәр иҫәбендә, республикабыҙға Ҡырым Республикаһының Белогорск районына комплекслы ярҙам күрһәтергә ҡушылды, — тине Рөстәм Хәмитов.
Төбәк башлығы, республиканың хәҙер «55-се муниципаль районы» барлыҡҡа килде, тип билдәләне һәм Башҡортостандың муниципаль хеҙмәт вәкилдәрен унда территориаль планлаштырыу системаһын әҙерләүҙә әүҙем ҡатнашырға саҡырҙы.
Шулай уҡ Рөстәм Хәмитов, урындағы ойошмалар хеҙмәткәрҙәре, халыҡта властҡа ҡарата ышаныу тойғоларын тыуҙырып, үҙ ауылы тормошонда әүҙем ҡатнаша, тип һыҙыҡ өҫтөнә алды.
Рөстәм Хәмитов төбәктең яҡшы макроиҡтисад күрһәткестәре тураһында һөйләне.
— Республика халҡы эшебеҙҙе юлдарҙың торошо, ихаталарҙың төҙөк һәм таҙа булыуы, йорттарыбыҙҙа йылы һәм һыу барлығы, урындағы мәктәп һәм дауахананың нисек эшләүе, ял итеү, мәҙәни күңел асыу, спорт менән шөғөлләнеү өсөн шарттарҙың булыуы буйынса баһалай. Ғөмүмән, ябай кеше тормошон билдәләгән ябай әйберҙән сығып. Урындағы үҙидараның роле йыл һайын көсәйә һәм ул объектив. Бөгөн урындағы үҙидара урындарҙа иҡтисад һәм социаль өлкәне нығытыуға етди инструмент ҡына булып ҡалмай. Урындағы үҙидара системаһы үҫешен заманса дәүләт төҙөлөшө моделдәренең нигеҙҙәре, ысын халыҡ идара итеү принциптарын нығытыу, яңы дәүләт һәм йәмәғәт тәртибен ойоштороу билдәләй, уның үҙәгендә – кеше, был территория халыҡтарының ихтыяжы, — тип һыҙыҡ өҫтөнә алды республика башлығы.
Башҡортостан Президенты уңышлы эш алып барған етәкселәрҙең исемдәрен атаны. Улар иҫәбендә Рәмил Йәмилев, Ирек Хәйбулдин, Наталья Лапшина, Айнур Иҙрисов, Камил Нафиков. Шулай уҡ Рөстәм Хәмитов яҡшы муниципалитет башлаҡтарына наградалар тапшырҙы. «Иң яҡшы ҡала округы» номинацияһында беренсе урынды Башҡортостандың баш ҡалаһы яуланы, икенсене – Октябрьский ҡалаһы, өсөнсөнө – Күмертау.


text:
Башҡортостан парламентының пленар ултырышы 27 сентябрҙә уҙасаҡ
ӨФӨ, 2014 йыл, 17 сентябрь. /«Башинформ» мәғлүмәт агентлығы, Арина Рәхиҡолова/.
Башҡортостан Республикаһы бишенсе саҡырылыш Дәүләт Йыйылышы – Ҡоролтайҙың сираттағы ултырышы 27 сентябрҙә үтәсәк. Бының туралағы ҡарар шишәмбе, 16 сентябрҙә, парламент каникулдарынан һуң республика Дәүләт Йыйылышы Президиумының ултырышында ҡабул ителде. Алдағы пленар ултырыштың көн тәртибендә – 30-лаған һорау.
Республиканың ете закон проектына закон статусын биреү көтөлә. Бына шулай, «2014 йылға һәм 2015 һәм 2016 йылдарҙың план осорона Башҡортостан Республикаһының Мотлаҡ медицина страховкалау территориаль фонды бюджеты тураһында»ғы БР Законына тәүге һәм һуңғы уҡыуҙа үҙгәрештәр ҡарау тәҡдим ителгән. Төҙәтмәләр ағымдағы йылда медицина ярҙамының өҫтәмә төрҙәрен һәм уларҙы күрһәтеү шарттарын финанслауға республика бюджетынан Фондҡа бюджет-ара трансферттарҙың 120 миллион һумға тиклем артыуы менән бәйле.
Шулай уҡ һуңғы уҡыуҙа ҡарауға «Башҡортостан Республикаһында ауыл хужалығы тәғәйенләнешендәге ерҙәрҙең уңдырышлылығын тәьмин итеү тураһында»ғы закон проекты тәҡдим ителгән. Закон проекты дәүләт кимәлендә ерҙәрҙең уңдырышлылығын көйләргә мөмкинселек бирәсәк. Унда тупраҡтың уңдырышлылығын һаҡлауға, яңынан тергеҙеүгә һәм рациональ файҙаланыуға йүнәлтелгән саралар комплексы ҡаралған. Ауыл хужалығы биләмәләре милекселәре ауыл хужалығы культураларын эшкәртеү буйынса техник карта алып барырға тейеш буласаҡ. Унда уҙғарылған бөтә саралар, техникалар исемлеге, эштәрҙең сроктары, иҡтисади күрһәткестәр тураһында мәғлүмәт һаҡланасаҡ. Һәр баҫыу өсөн агрохимик хеҙмәт биргән паспорт ҡаралған, унда тупраҡтың характеристикаһы һәм торошо яҙылған.
Депутаттар республиканың Экология кодексы өҫтөндә эште дауам итергә ниәтләнә. Тәҡдим ителгән төҙәтмәләр автотранспорт сараларын мотор яғыулығы сифатында газды файҙаланыуға күсереү өсөн шарттар булдырыу менән бәйле.
Беренсе уҡыуҙа парламентарийҙар 10 закон проектын ҡараясаҡ. «Башҡортостан Республикаһында ғаиләне, әсәлекте, аталыҡты һәм балалыҡты һаҡлау тураһында»ғы законға үҙгәрештәр индереүҙе күҙҙалаған республиканың закон проекты медицина ойошмаһында ата-әсәнең бала менән бергә булыу, йөклөлөктө туҡтатыуҙа медицина һәм социаль күрһәтмәләрҙе билдәләү тәртибе, бәлиғ булмағандарҙың белем биреү ойошмаларында уҡыу осоронда медицина тикшереүен үтеү мәсьәләрен көйләй.
«Башҡортостан Республикаһында театрҙар һәм театр эшмәкәрлеге тураһында»ғы республика законында үҙгәреш театрҙарға һәм театр эшмәкәрлегенә дәүләт ярҙамын күрһәтеү мәсьәләләрен яйлай. Ул театрҙарға мәғлүмәт ярҙамын күрһәтеү, матди-техник тәьминәттә булышлыҡ итеү. Театр эшмәкәрлеге өлкәһендә гранттар тураһында яңы норма индерелә.
Шулай уҡ төҙәтмәләр «Башҡортостан Республикаһында физик культура һәм спорт тураһында», «Халыҡты һәм территорияларҙы тәбиғи һәм техник характерҙағы ғәҙәттән тыш хәлдәрҙән яҡлау тураһында», «Башҡортостан Республикаһында урындағы референдум тураһында»ғы закондарға тәҡдим ителгән.
Ултырышта депутаттарға республиканың айырым суд участкаларына мировой судьялар вазифаһына кандидаттарҙы раҫлау тора.


text:
Башҡортостан Прокуратураһы ҡарамағындағы Йәмәғәт Советы ултырышында эшҡыуарҙарҙан тәҡдимдәр көтөлә
Ноябрь аҙағына тиклем Өфөлә Башҡортостан Прокуратураһы ҡарамағындағы Бәләкәй һәм урта бизнесты яҡлау буйынса йәмәғәт Советының сираттағы ултырышы үтәсәк. Совет составына Башҡортостан Республикаһының Эшҡыуарлыҡ ойошмалары ассоциацияһы Советы рәйесе Алексей Щербацкий йөҙөндә Эшҡыуарлыҡ ойошмалары ассоциацияһы инә.
Эш планына ярашлы фекер алышыуҙа «2012 йылға Башҡортостан Республикаһы Прокуратураһы ҡарамағындағы Бәләкәй һәм урта бизнесты яҡлау буйынса йәмәғәт Советының эш планын тикшереү һәм раҫлау» һәм башҡа мәсьәләләр ҡараласаҡ.
Республика эшҡыуарҙары үҙ тәҡдимдәрен aoprb@mail.ru электрон адресы йәки (347) 243-38-37 факсы буйынса 17 ноябргә тиклем ебәрә ала, тип хәбәр итә Башҡортостан Республикаһы Эшҡыуарлыҡ ойошмалары ассоциацияһының матбуғат хеҙмәте.